text:
Danyeri Daniel
Chapter 8
1 Mu mwaka ogw'okusatu mu mirembe gya Berusazza kabaka okwolesebwa ne kunjijira, nze Danyeri, okuddirira okwo okwasooka okunjijira.
2 Ne ndaba mu ebyo ebyanjolesebwa: ne kiba bwe kiti; bwe nnalaba nali mu lubiri lw’e Susani, oluli mu ssaza Eramu: ne ndaba mu ebyo ebyanjolesebwa, era nnali ku mugga Ulaayi.
3 Ne ndyoka nnyimusa amaaso gange, ne ndaba, era, laba, endiga ensajja eyalina amayembe abiri n'eyimirira ku mabbali g'omugga: n'amayembe ago abiri gaali mawanvu: naye erimu lyasinga linnaalyo, era eryasinga lye lyaddirira okumera.
4 Ne ndaba endiga ensajja ng'esindika eri ebugwanjuba, n'eri obukiika obwa kkono, n'eri obukiika obwa ddyo: so mpaawo nsolo ezaayinza okuyimirira mu maaso gaayo, era mpaawo eyayinza okuwonya mu mukono gwayo: naye yakolanga nga bwe yayagalanga, ne yeegulumiza.
5 Bwe nnali nkebera, laba, embuzi ensajja n'eva ebugwanjuba n'ejja ng'eyita kungulu ku nsi yonna, n'etetuuka ku ttaka: era embuzi yalina ejjembe eryalabika ennyo wakati w'amaaso gaayo.
6 N'ejjira endiga ensajja eyalina amayembe abiri, gye nnalaba ng'eyimiridde ku mabbali g'omugga, n'egifubutukira amaanyi gaayo nga gagiralusizza.
7 Ne ngiraba ng'esemberedde endiga ensajja, n’egisunguwalira, n'ekuba endiga ensajja, n'emenya amayembe gaayo abiri: so n'endiga ensajja teyaliimu maanyi okuyimirira mu maaso gaayo: naye n'egimegga wansi, n'egisambirira, era mpaawo eyayinza okuwonya endiga ensajja mu mukono gwayo.
8 Embuzi ensajja ne yeegulumiza nnyo: era mu maanyi gaayo ago, ejjembe lyayo ekkulu mwe lyamenyekera: ne mu kifo kyalyo ne mumera ana agaalabika ennyo agaatunuulira empewo ennya ez'omu ggulu.
9 Ne mu limu mu ago ne auva ejjembe ettono, eryafuuka eddene ennyo, nga lyolekedde obukiika obwa ddyo, n'eri obuvanjuba, n'eri ensi ey'ekitiibwa.
10 Ne lifuuka eddene, n'okutuuka eri eggye ery'omu ggulu: n'eby'omu ggye ebimu n'emmunyeenye ezimu ne libisuula wansi, ne libisambirira.
11 Weewaawo, lyekuza lyokka, era n'okutuuka eri omukulu w'eggye: ne limuggyako ekiweebwayo ekyokebwa eky'ennaku zonna, n'ekifo eky'awatukuvu we ne kisuulibwa.
12 N'eggye ne liweebwayo eri eryo awamu n'ekiweebwayo ekyokebwa eky'ennaku zonna olw'okwonoona: ne lisuula amazima wansi: ne likola nga bwe lyagala ne liraba omukisa.
13 Ne ndyoka mpulira omutukuvu ng'ayogera: n'omutukuvu omulala n'agamba oyo eyali ayogedde, nti Ebikwolesebwa eby'oku kiweebwayo ekyokebwa eky'ennaku zonna birituusa wa okubaawo, n'okwonoona okuzisa, okuwaayo awatukuvu era n'eggye okusambirirwa n'ebigere?
14 N'aŋŋamba nti Birituusa amakya n'amawungeera enkumi bbiri mu bisatu: awatukuvu ne walyoka walongoosebwa.
15 Awo, nze, ye nze Danyeri, bwe nnamala okulaba ebyanjolesebwa ebyo, ne ndyoka nnoonya okubitegeera: era, laba, ne wayimirira mu maaso gange ekifaananyi ng'eky'omuntu.
16 Ne mpulira eddoboozi ly'omuntu wakati w'emitala w'omugga Ulaayi, eryakoowoola, ne ligamba nti Gabulyeri, tegeeza omusajja oyo ebimwolesebwa.
17 Awo n’asembera we nnali nnyimiridde: era bwe yajja, ne ntya, ne nvuunama amaaso gange: naye n'aŋŋamba nti Tegeera, ggwe omwana w'omuntu: kubanga ebyolesebwa bya kiseera kya nkomerero.
18 Awo, bwe yali ayogera nange, ne nneebaka otulo tungi nga nvuunama amaaso gange: naye n'ankomako, n'annyimiriza.
19 N'ayogera nti Laba, naakutegeeza ebiribaawo mu kiseera eky'enkomerero eky'okunyiigiramu: kubanga bya kiseera kya nkomerero ekyateekebwawo.
20 Endiga ensajja gy'olabye ebadde n'amayembe abiri, be bakabaka ab'Obumeedi n'Obuperusi.
21 N'embuzi ensajja ey'ekikuzzi ye kabaka w'e Buyonaani: n'ejjembe eddene eriri wakati w'amaaso gaayo ye kabaka ow'olubereberye.
22 N'eryo erimenyese ne mu kifo kyalyo ne muyimirira ana, obwakabaka buna buliva mu ggwanga, buliyimirira, naye nga tebulina buyinza bw'oyo.
23 Ne mu kiseera eky'enkomerero eky'obwakabaka bwabwe, aboonoonyi nga batuukiridde, kabaka ow'amaaso amakambwe, era ategeera ebigambo eby'ekyama, aliyimirira.
24 N'obuyinza bwe buliba bungi, naye si lwa buyinza bwe ye: era alizikiriza kitalo, era aliraba omukisa, era alikola by'alyagala: era alizikiriza ab'amaanyi n'abantu abatukuvu.
25 Era olw'amagezi ge alyeza enkwe mu mukono gwe: era alyegulumiza mu mutima gwe, era alizikiriza bangi nga balowooza nga mirembe: era aliyimirira okulwanyisa omulangira w'abalangira: naye alimenyeka awatali ngalo.
26 Era ebikwolesebwa eby'amakya n'amawungeera ebibuuliddwa bya mazima: naye ggwe bikka ku bikwolesebwa: kubanga bya nnaku eziri ewala.
27 Nange Danyeri ne nzirika, ne ndwala okumala ennaku si nnyingi; ne ndyoka ngolokoka, ne nkola emirimu gya kabaka: ne nneewuunya ebyanjolesebwa, naye mpaawo eyabitegeera.


c: text/html

text:
Olubereberye - Genesis
Essuula 20
1 Ibulayimu n'ava eyo n'atambula okugenda mu nsi ey'obukiika obwa ddyo, n'atuula wakati wa Kadesi ne Ssuuli; n'abeera mu Gerali.
2 Ibulayimu n'ayogera ku Saala mukazi we nti Ye mwanayinaze: ne Abimereki kabaka w'e Gerali n'atuma, n'atwala Saala.
3 Naye Katonda n'ajjira Abimereki mu kirooto eky'ekiro, n'amugamba nti Laba, ggwe oli mufu bufu, olw'omukazi gwe watwala; kubanga alina bba.
4 Era Abimereki yali nga tannamusemberera: n'ayogera nti Mukama, olitta eggwanga newakubadde nga ttuukirivu?
5 Teyaŋŋamba ye yennyini nti Ye mwannyinaze? naye omukazi, omukazi yennyini n'ayogera nti Ye mwannyinaze: nga nnina omutima omutuukirivu n'engalo ezitaliiko kabi bwe nnakola ekyo.
6 Katonda n'amugamba mu kirooto nti Weewaawo, mmanyi nga wakola ekyo ng'olina omutima omutuukirivu, era nange ne nkuziyiza okunnyonoona: kyennava nnema okukuganya okumukwatako.
7 Kale nno zzaayo mukazi w'omusajja; kubanga ye nnabbi, naye alikusabira, naawe oliba mulamu: era bw'otoomuzzeeyo, tegeera nga tolirema kufa, ggwe, n'ababo bonna.
8 Abimereki n'agolokoka enkya mu makya, n'ayita abaddu be bonna, n'abuulira ebyo byonna mu matu gaabwe: abasajja tre batya nayo.
9 Abimereki n’alyoka ayita Ibulayimu, n'amugamba nti Onkoze ki? nange nnakwonoona ntya, ggwe okundeetera nze n'obwakabaka bwange okwonoona okunene? Onkoze ebikolwa ebitagwana kukola.
10 Abimereki n'agamba Ibulayimu nti Walaba kiki, ekyakukoza ekyo?
11 Ibulayimu n'ayogera nti Kubanga nalowooza nti Mazima okutya Katonda tekuli mu kifo kino; nange balinzita olwa mukazi wange.
12 Era naye mazima ye mwanayinaze, mwana wa kitange, naye si mwana wa mmange; n'afuuka mukazi wange:
13 kale, Katonda bwe yantambuzatambuza okuva mu nnyumba ya kitange, ne ndyoka mmugamba nti Kino kye kisa kyo ky'ononjolesanga; mu buli kifo mwe tunaatuukanga, oyogeranga ku nze nti Ye mwannyinaze.
14 Ne Abimereki n'atwala endiga n'ente, n'abaddu n'abazaana, n'abiwa Ibulayimu, n'amuddiza Saala mukazi we.
15 Abimereki n'ayogera nti Ensi yange eri mu maaso go: tuula gy'onooyagala.
16 N'agamba Saala nti Laba, mpadde mwannyoko ebitundu lukumi ebya ffeeza: laba, ky'eky'okubikka ku maaso gy'oli eri abo bonna abali naawe; ne mu bigambo byonna ogattiddwa.
17 Ibulayimu n'asaba Katonda: Katonda n'awonya Abimereki, ne mukazi we, n'a bazaana be; ne bazaala abaana.
18 Kubanga Mukama yali asibidde ddala embuto zonna ez'omu nnyumba ya Abimereki, alwa Saala mukazi wa Ibulayimu.

robotstxt: allowed

filter: keep


text:
Olubereberye - Genesis
Essuula 40
1 Awo olwatuuka oluvannyuma lw'ebyo, omusenero wa kabaka w'e Misiri n'omufumbiro we ne banyiiza mukama waabwe kabaka w'e Misiri.
2 Falaawo n'asunguwalira abaami be bombi, omukulu w'abasenero, n'omukulu w'abafumbiro.
3 n'abasiba mu nnyumba ey'omukulu w'abambowa, mu kkomera, mu kifo Yusufu mwe yasibirwa.
4 Omukulu w'abambowa n'abateresa Yusufu, n'abaweereza: ne bamalayo ekiseera nga basibiddwa.
5 Ne baloota ekirooto bombi, buli muntu ekirooto kye mu kiro kimu, buli muntu ng'amakulu g'ekirooto kye bwe gali, omusenero n'omufumbiro wa kabaka w'e Misiri, abaasibibwa mu kkomera.
6 Yusufu n'ayingira gye baali enkya, n'abalaba, era, laba, baali banakuwadde.
7 N'abuuza abaami ba Falaawo abaasibirwa awamu naye mu nnyumba ya mukama we, ng'ayogera nti Kiki ekinakuwazizza bwe kityo amaaso gammwe leero?
8 Ne bamugamba nti Tuloose ekirooto, so siwali ayinza okutegeeza amakulu gaakyo. Yusufu n'abagamba nti Okutegeeza amakulu si kwa Katonda? mukimbuulire, mbeegayiridde.
9 Omusenero omukulu n'abuulira Yusufu ekirooto kye, n'amugamba nti Mu kirooto kyange, laba, omuzabbibu gubadde mu maaso gange;
10 ne ku muzabbibu kubaddeko amatabi asatu: ne guba ng'ogwanya, ne gusansula ebimuli; n'ebirimba byagwo ne bibala ezabbibu ennyengevu:
11 n'ekikompe kya Falaawo kibadde mu mukono gwange; ne nzirira ezabbibu, ne nzikamulira mu kikompe kya Falaawo, ne mpaayo ekikompe mu mukono gwa Falaawo.
12 Yusufu n'amugamba nti Gano ge makulu gaakyo: amatabi asatu ze nnaku essatu;
13 walibaawo nate ennaku ssatu Falaawo n'alyoka agulumiza omutwe gwo n'akukomyawo mu bwami bwo: era onoowangayo ekikompe mu mukono gwa Falaawo, ng'empisa bwe yali edda bwe wali omusenero we.
14 Naye onjijukiranga nze bw'oliraba ebirungi, ondage nze ekisa, nkwegayiridde, onjogerangako eri Falaawo, onziye mu nnyumba muno:
15 kubanga amazima nanyagibwa mu nsi ey'Abaebbulaniya: era ne kuno sikolanga kigambo ekyandibanteesezza mu kkomera.
16 Omufumbiro omukulu bwe yalaba ng'amakulu malungi, n'agamba Yusufu nti Nange mbadde mu kirooto kyange, era, laba, ebibbo ebisatu ebibaddemu emmere enjeru ne biba ku mutwe gwange:
17 ne mu kibbo ekya waggulu mubaddemu engeri zonna ez’emmere enjokye eza Falaawo; ennyonyi ne ziziriira mu kibbo ku mutwe gwange.
18 Yusufu n'addamu n'ayogera nti Gano ge makulu gaakyo: ebibbo ebisatu ze nnaku essatu;
19 walibaawo nate ennaku ssatu Falaawo n'alyoka agulumiza omutwe gwo okuva ku ggwe, era alikuwanika ku muti; n'ennyonyi zirirya ennyama yo okugiggya ku ggwe.
20 Awo olwatuuka ku lunaku olw'okusatu, lwe lunaku Falaawo lwe yazaalibwako, n'afumbira abaddu be bonna embaga; n'agulumiza omutwe gw'omusenero omukulu n'omutwe gw'omufumbiro omukulu mu baddu be.
21 N'akomyawo nate omusenero omukulu mu busenero bwe; n'awangayo ekikompe mu mukono gwa Falaawo:
22 naye n'awanika omufumbiro omukulu: nga Yusufu bwe yabategeeza amakulu.
23 Naye omusenero omukulu n'atajjukira Yusufu, naye n'amwerabira.


text:
Mikka Micah
Chapter 6
1 Kale muwulire ebyo Mukama by'ayogera; nti Yimuka, yomba mu maaso g'ensozi; obusozi buwulire eddoboozi lyo.
2 Muwulire, mmwe ensozi, ennyombo za Mukama, era mmwe emisingi egy'ensi egy'oluberera: kubanga Mukama alina ennyombo n'abantu be, aliwoza ne Isiraeri.
3 Mmwe abantu bange, mbakoze ki? nali mbakooyezza naki? munnumirize.
4 Kubanga nakuggya mu nsi y'e Misiri ne nkununula mu nnyumba ey'obuddu; ne nkukulembeza Musa ne Alooni ne Miryamu.
5 Mmwe abantu bange, mujjukire nno Balaki kabaka wa Mowaabu bye yateesa, era Balamu omwana wa Byoli bye yamuddamu; mujjukire ebyabaawo okuva e Sittimu okutuuka e Girugaali, mulyoke mumanye ebikolwa eby'obutuukirivu ebya Mukama.
6 Najja naki eri Mukama ne nvuunama mu maaso ga Katonda asinga byonna? mmusemberere n'ebiweebwayo ebyokebwa, n'ennyana ezaakamaze omwaka gumu?
7 Mukama alisiima endiga eza seddume enkumi oba emigga egy'amafuta obukumi? mpeeyo omwana wange omubereberye olw'okwonoona kwange, mpeeyo ekibala ky'omubiri gwange olw'ekibi eky'omu mmeeme yange?
8 Akubuulidde, ggwe omuntu, ekirungi bwe kiri; era Mukama akusalira kiki, wabula okukola eby'ensonga, era okwagala ekisa, era okutambula n'obuwombeefu ne Katonda wo?
9 Eddoboozi lya Mukama lyogerera waggulu eri ekibuga, n'ow'amagezi aliraba erinnya lyo; muwulire omuggo, n'oyo bw'ali agulagidde.
10 Ebintu eby'omuwendo eby'obubi bikyali mu nnyumba y'omubi, n'ekigera ekitatuuka eky'omuzizo?
11 Ndiba mulongoofu bwe mba ne minzaani ey'obubi n'ensawo erimu ebipima eby'obulimba?
12 Kubanga abagagga baakyo bajjudde ekyejo, n'abo ababeera mu kyo boogedde eby'obulimba, n'olulimi lwabwe lwa bulimba mu kamwa kaabwe:
13 Nange kyenvudde nkufumita ekiwundu ekinene; nkuzisizza olw'ebibi byo.
14 Olirya, so tolikkuta; era okutoowazibwa kwo kuliba wakati wo; era olijjulula, naye tolitwala mirembe; era ky'otwala ndikiwaayo eri ekitala.
15 Olisiga, naye tolikungula; olirinnyirira zeyituuni, naye tolisaaba mafuta; era olisogola, naye tolinywa ku mwenge.
16 Kubanga ebyalagirwa Omuli bikuumibwa, era ebikolwa byonna eby'omu nnyumba ya Akabu; nammwe mutambulira mu kuteesa kwabwe; ndyoke nkufnule ekifulukwa, n'abo ababeera mu kyo eky'okuduulirwa; nammwe mulitwala ebivume by'abantu bange.


text:
Ebyabaleevi Leviticus
Chapter 14
1 Mukama n'agamba Musa nti
2 Lino lye linaabanga etteeka ly'omugenge ku lunaku olw'okulongoosebwa kwe: anaaleetebwanga eri kabona:
3 awo kabona anaafulumanga mu lusiisira; kabona n'akebera, kale, laba, endwadde y'ebigenge bw'eneebanga ewonye ku mugenge;
4 kale kabona anaalagiranga okutwalira oyo agenda okulongoosebwa ennyonyi bbiri ennongoofu ennamu, n'omuti omwerezi, n'olugoye olumyufu, n'ezobu:
5 awo kabona anaalagiranga okuttako emu ku nnyonyi mu kintu ky'ebbumba ku mazzi agakulukuta:
6 n'ennyonyi ennamu anaagiddiranga n'omuti omwerezi n'olugoye olumyufu n'ezobu, n'annyika ebyo n'ennyonyi ennamu mu musaayi gw'ennyonyi ettiddwa ku mazzi agakulukuta:
7 awo anaamansiranga ku oyo agenda okulongoosebwako ebigenge emirundi musanvu, n'amwatulira nga mulongoofu, n'ateera ennyonyi ennamu mu ttale mu bbanga.
8 N'oyo agenda okulongoosebwa anaayozanga engoye ze, n'amwa enviiri ze zonna, n'anaaba mu mazzi, kale anaabanga mulongoofu: oluvannyuma n'alyoka ayingira mu lusiisira, naye anaamalanga ennaku musanvu ng'ali bweru w'eweema ye.
9 Awo olunaatuukanga ku lunaku olw'omusanvu, anaamwanga enviiri ze zonna okuziggya ku mutwe gwe n'ebirevu bye n'ebisige bye, enviiri ze zonna anaazimwanga: era anaayozanga engoye ze, n'anaaba omubiri gwe mu mazzi, kale anaabanga mulongoofu.
10 Awo ku lunaku olw'omunaana anaddiranga abaana b'endiga abalume babiri abataliiko bulema, n'omwana gw'endiga omuluusi ogumu ogwakamaze omwaka ogumu ogutaliiko bulema, n'ebitundu bisatu eby'ekkumi eby'obutta obulungi okuba ekiweebwayo eky'obutta, obutabuddwamu amafuta, n'ekibya kimu eky'amafuta.
11 Ne kabona amulongoosa anaateekanga omuntu agenda okulongoosebwa n'ebintu ebyo mu maaso ga Mukama, ku mulyango gw'eweema ey'okusisinkanirangamu:
12 awo kabona anaddirangako gumu ku baana b'endiga omulume, n'aguwaayo okuba ekiweebwayo olw'omusango n’ekibya eky’amafuta, n’abiwuuba okuba ekiweebwayo ekiwuubibwa mu maaso ga Mukama.
13 anattirwanga omwana gw'endiga omulume mu kifo mwe battira ekiweebwayo olw'ekibi n'ekiweebwayo ekyokebwa, mu kifo ekiri mu kifo ekitukuvu: kubanga ekiweebwayo olw'ekibi nga bwe kiri ekya kabona, ekiweebwayo olw'omusango bwe kiri bwe kiti: ekyo kitukuvu nnyo;
14 kale kabona anaddiranga ku musaayi gw'ekiweebwayo olw'omusango, kabona n'aguteeka ku nsonda y'okutu okwa ddyo okw'oyo agenda okulongoosebwa, ne ku kinkumu eky'oku mukono gwe ogwa ddyo, ne ku kisajja eky'okukigere kye ekya ddyo:
15 kale kabona anaddiranga ku kibya ky'amafuta, n'agafuka mu kibatu eky'omukono gwe ye ogwa kkono:
16 awo kabona anannyikanga olunwe lwe olwa ddyo mu mafuta agali mu mukono gwe ogwa kkono, n'amansira ku mafuta n'olunwe lwe emirundi musanvu mu maaso ga Mukama:
17 ne ku mafuta agasigalawo agali mu mukono gwe kabona anaagateekanga ku nsonda y'okutu okwa ddyo okw'oyo agenda okulongoosebwa, ne ku kinkumu eky'oku mukono gwe ogwa ddyo, ne ku kisajja eky'oku kigere kye ekya ddyo, ku musaayi gw'ekiweebwayo olw'omusango:
18 n'amafuta agasigalawo agali mu mukono gwa kabona anaagateekanga ku mutwe gw'oyo agenda okulongoosebwa: era kabona anaamutangiriranga mu maaso ga Mukama.
19 Era kabona anaawangayo ekiweebwayo olw'ekibi, n'atangirira oyo agenda okulongoosebwa olw'obutali bulongoofu bwe: oluvannyuma n'alyoka atta ekiweebwayo ekyokebwa:
20 era kabona anaawangayo ekiweebwayo ekyokebwa n'ekiweebwayo eky'obutta ku kyoto: era kabona anaamutangiriranga, kale anaabanga mulongoofu.
21 Era bw'anaabanga omwavu n'atayinza kufuna ebyenkana awo, kale anaddiranga omwana gw'endiga ogumu omulume okuba ekiweebwayo olw'omusango okuwuubibwa, okumutangirira, n'ekitundu kimu eky'ekkumi eky'obutta obulungi obutabuddwamu amafuta okuba ekiweebwayo eky'obutta, n'ekibya ky'amafuta;
22 ne bakaamukuukulu babiri oba amayiba amato abiri, nga bw'anaayinzanga okufuna; erimu linaabanga ekiweebwayo olw'ekibi n'eddala ekiweebwayo ekyokebwa.
23 Ne ku lunaku olw'omunaana anaagaleeteranga kabona olw'okulongoosebwa kwe, ku mulyango gw'eweema ey'okusisinkanirangamu, mu maaso ga Mukama.
24 Awo kabona anaddiranga omwana gw'endiga ogw'ekiweebwayo olw'omusango, n'ekibya ky'amafuta, kabona n'abiwuuba mu maaso ga Mukama okuba ekiweebwayo ekiwuubibwa:
25 n'atta omwana gw'endiga ogw'ekiweebwayo olw'omusango, kabona n'atoola ku musaayi ogw'ekiweebwayo olw'omusango, n'aguteeka ku nsonda y'okutu okwa ddyo okw'oyo agenda okulongoosebwa, ne ku kinkumu eky'omukono gwe ogwa ddyo, ne ku kisajja eky'oku kigere kye ekya ddyo:
26 awo kabona anaafukanga ku mafuta mu kibatu ky'omukono gwe ye ogwa kkono:
27 kabona n'amansira n'olunwe lwe olwa ddyo ku mafuta agali mu mukono gwe ogwa kkono emirundi musanvu mu maaso ga Mukama:
28 kabona n'atoola ku mafuta agali mu mukono gwe n'agateeka ku nsonda y'okutu okwa ddyo okw'oyo agenda okulongoosebwa, ne ku kinkumu eky'omukono gwe ogwa ddyo, ne ku kisajja eky'oku kigere kye ekya ddyo, mu kifo eky'omusaayi ogw'ekiweebwayo olw'omusango:
29 n'amafuta agasigalawo agali mu mukono gwa kabona anaagateekanga ku mutwe gw'oyo agenda okulongoosebwa, akumutangirira mu maaso ga Mukama.
30 Era anaawangayo ku bakaamukuukulu omu, oba ku mayiba amato limu, nga bw'anaayinzanga okufuna;
31 nga bw'anaayinzanga okufuna, erimu lya kiweebwayo otw'ekibi, n'eddala lya kiweebwayo ekyokebwa, awamu n'ekiweebwayo eky'obutta: era kabana anaatangiriranga oyo agenda okulongoosebwa mu maaso ga Mukama.
32 Eryo lye tteeka ly'oyo aliko endwadde y'ebigenge, atayinza kufuna bya kulongoosebwa kwe.
33 Era Mukama n'agamba Musa ne Alooni nti
34 Bwe muliba nga mutuuse mu nsi ya Kanani, gye mbawa okuba obutaka, bwe nnaateekanga endwadde y'ebigenge mu nnyumba ey'omu nsi ey'obutaka bwammwe;
35 awo nannyini nnyumba anajjanga n'abuulira kabona nti Ennyumba efaanana gye ndi okubaamu endwadde:
36 kale kabona anaalagiranga okumalamu ebintu mu nnyumba, kabona nga tannaba kuyingira kulaba ndwadde, byonna ebiri mu nnyumba bireme okufuuka ebitali birongoofu: oluvannyuma kabona n'alyoka ayingira okulaba ennyumba:
37 kale anaakeberanga endwadde, era, laba, endwadde bw'eneebanga ku bisenge by'ennyumba nga byewummuddewummudde, enguudo oba nga za nnawaadagala oba mmyufumyufu, n'ekifaananyi kyayo nga kifulumye munda w'ekisenge;
38 awo kabona anaafulumanga mu nnyumba n'agenda ku mulyango gw'ennyumba, n'aggalira ennyumba ennaku musanvu:
39 kale kabona anaakomangawo ku lunaku olw'omusanvu, n'akebera: era, laba, endwadde bw'eneebanga ebunye ku bisenge by'ennyumba;
40 kale kabona anaalagiranga okuggyamu amayinja agaliko endwadde, n'okugasuula mu kifo ekitali kirongoofu ebweru w'ekibuga:
41 era anaalagiranga ennyumba okugikolokota munda enjuyi zonna, era banaafukanga ennoni gye bakolokota ebweru w'ekibuga mu kifo ekitali kirongoofu;
42 ne baddira amayinja amalala, ne bagateeka mu kifo ky'amayinja ago; n'addira ennoni endala, n'agisiiga ku nnyumba.
43 Awo endwadde bw'eneekomangawo n'efuutuuka ku nnyumba, ng'amaze okuggyamu amayinja, era ng'amaze okukolokota ennyumba, era ng'emaze okusiigibwako;
44 kale kabona anaayingiranga n'akebera, era, laba, endwadde bw'eneebanga ebunye ku nnyumba, ebyo nga bye bigenge ebirya mu nnyumba: nga si nnongoofu.
45 Awo anaayabyanga ennyumba, amayinja gaayo, n'emiti gyayo, n'ennoni yonna ey'ennyumba; era anaabisitulanga n'abiggya mu kibuga n'abitwala mu kifo ekitali kirongoofu.
46 Era nate buli anaayingiranga mu nnyumba ekiseera kyonna ng'ekyali nzigale anaabanga atali mulongoofu okutuusa akawungeezi.
47 Era buli anaasulanga mu nnyumba eyo anaayozanga engoye ze; n'oyo anaaliiranga mu nnyumba eyo anaayozanga engoye ze.
48 Era kabona bw'anaayingiranga, n'akebera, era, laba, endwadde nga tebunye ku nnyumba, ennyumba ng'emaze okusiigibwako; kale kabona anaayatuliranga ennyumba nga nnongoofu, kubanga endwadde ng'ewonye.
49 Awo anaddiranga olw'okulongoosa ennyumba ennyoayi bbiri, n'omuti omwerezi, n'olugoye olumyufu, n'ezobu:
50 n'attako emu ku nnyonyi mu kintu ky'ebbumba ku mazzi agakulukuta:
51 n'addira omuti omwerezi n'ezobu n'olugoye olumyufu n'ennyonyi ennamu, n'abinnyika mu musaayi gw'ennyonyi ettiddwa, ne mu mazzi ago agakulukuta, n'amansira ku nnyumba emirundi musanvu:
52 era anaalongoosanga ennyumba n'omusaayi gw'ennyonyi, n'amazzi ago agakulukuta, n'ennyonyi ennamu, n'omuti omwerezi, n'ezobu, n'olugoye olumyufu:
53 naye anaateeranga ennyonyi ennamu mu ttale mu bbanga okuva mu kibuga: bw'atyo bw'anaatangiriranga ennyumba: awo eneebanga nnongoofu.
54 Eryo lye tteeka ly'engeri yonna ey'endwadde y'ebigenge, era ery'ekikakampa;
55 era ery'ebigenge eby'okukyambalo, era ery'ennyumba;
56 era ery'ekizimba, era ery'ekikuta, era ery'embalabe erungudde:
57 okuyigirizanga bwe kinaabanga ekitali kirongoofu, era bwe kinaabanga ekirongoofu: eryo lye tteeka ly'ebigenge.


text:
Zeffaniya Zephaniah
Chapter 3
1 Zikisanze ekijeemu ekyo era ekyonoonefu, ekibuga ekijooga!
2 Tekyagondera ddoboozi; tekyakkiriza kubuulirirwa; tekyesiga Mukama; tekyasemberera Katonda waakyo.
3 Abakungu baamu wakati mu kyo mpologoma eziwuluguma; abalamuzi baamu misege gya kiro; tebafissaawo kintu okutuusa enkya.
4 Bannabbi baamu biwowongole, era ba nkwe: bakabona baakyo bayonoona ekifo ekitukuvu, bagiridde amateeka ekyejo.
5 Mukama ali wakati mu kyo mutuukirivu; talikola ebitali bya butuukirivu; buli nkya ayolesa omusango gwe, talekaayo; naye atali mutuukirivu tamanyi kukwatibwa nsonyi.
6 Mmazeewo amawanga, amakomera gaabwe galekeddwawo; nzisizza enguudo zaabwe, ne wataba ayitawo: ebibuga byabwe bizikiridde, ne watabaawo muntu so tewali atuulamu.
7 Nayogera nti Mazima onontya, onokkiriza okubuulirirwa; kale ennyumba zaakyo tezandimaliddwawo, nga byonna bwe biri bye nnalagira ku lwakyo: naye ne bagolokokanga mu makya ne boonoona ebikolwa byabwe byonna.
8 Kale munnindirire, bw'ayogera Mukama, okutuusa ku lunaku lwe ndigolokoka okukwata omuyiggo: kubanga mmaliridde okukuŋŋaanya amawanga, ndeete obwakabaka okubafukako okunyiiga kwange, ekiruyi kyange kyonna; kubanga ensi zonna omuliro ogw'obuggya bwange gulizirya.
9 Kubanga mu biro ebyo ndikyusiza amawanga olulimi olulongoofu, bonna bakaabire erinnya lya Mukama, okumuweereza n'omwoyo gumu.
10 Abo abanneegayirira, ye muwala w'abange abasaasaana, balireeta ekitone kyange nga bava emitala w'emigga egy'Obuwesiyopya.
11 Ku lunaku olwo tolikwatibwa nsonyi olw'ebikolwa byo byonna bye wansobya kubanga lwe ndiggya wakati mu ggwe ababo abeenyumiriza n'amalala, so naawe toliba na kitigi nate ku lusozi lwange olutukuvu.
12 Naye ndireka wakati mu ggwe abantu ababonyaabonyezebwa era abaavu, era balyesiga erinnya lya Mukama.
13 Ekitundu kya Isiraeri ekirifikkawo tebalikola ebitali bya butuukirivu so tebalyogera eby'obulimba so n'olulimi olukuusa terulirabika mu kamwa kaabwe kubanga balirya, baligalamira, so tewaliba alibatiisa.
14 Yimba, ai omuwala wa Sayuuni; yogerera waggulu, ai Isiraeri; sanyuka ojaguze n'omutima gwonna, ai omuwala wa Yerusaalemi.
15 Mukama aggyeewo emisango gyo, agobye omulabe wo: kabaka wa Isiraeri, Mukama, ali wakati mu ggwe: tolitya bubi nate lwa kubiri.
16 Ku lunaku olwo Yerusaalemi kirigambibwa nti Totya; ai Sayuuni, emikono gyo gireme okuddirira.
17 Mukama Katonda wo ali wakati wo, ow'amaanyi anaalokola: alikusanyukira n'essanyu, aliwummulira mu kwagala kwe, alikusanyukira ng'ayimba.
18 Ndikuŋŋaanya abo abanakuwalira okukuŋŋaana okutukuvu, abaali ababo: omugugu ogwali ku kyo kyali kivume gye bali.
19 Laba, mu biro ebyo ndibonereza abo bonna abakubonyaabonya: era ndirokola omukazi awenyera, ne nkuŋŋaanya oyo eyagobebwa; era ndibafuula ettendo n'erinnya abakwatirwa ensonyi mu nsi zonna.
20 Mu biro ebyo ndibayingiza, ne mu biro ebyo ndibakuŋŋaanya: kubanga ndibafuula erinnya n'ettendo mu mawanga gonna ag'omu nsi zonna, bwe ndikomyawo obusibe bwange mmwe nga mulaba, bw'ayogera Mukama.


text:
Bya HERBERT MUSOKE
MMOTOKA gy’olina ogikozesa mirimu ki ng’oggyeeko okugivuga ng’oliko gy’olaga n’okutikka ebintu?
Ggwe alina mmotoka ng’olowooza nti olina kugitambuliramu kugenda ku mikolo na kutikka by’amaguzi kyokka kati sisinkana loole ekika kya Thames Trade modo 1959 gy’okozesa okuweesa.
Dr. Peter M. Kiondo nnannyini mmotoka eno agamba nti wadde nkadde naye ekyatambula bulungi ddala, asobola okugikozesa okwokya wolodingi, okuwummula ebituli mu mabaati, okwakisa ettaala n’emirimu emirala egyetaagisa amasannyalaze okuva ku yingini yaayo.
Agamba nti mmotoka eno yagigula kuva ku kitongole ky’ebyeddagala mu Makerere Yunivasite mu 1999 nga yali emaze emyaka 30 ng’esimbiddwa awo tekozesebwa bwe yali etundibwa kkampuni ya Kamama Auctioneers abaatundanga ebintu bya Makerere.
ENGERI GY’EKOLA
Dr. Kiondo agamba nti mmotoka eno ng’ekyali mpya yaliko firiigi. Erina mita ezipima obungi bw’amasannyalaze g’efulumya era bw’omala okugikoleeza n’otuusa ku bungi by’amasannyalaze g’oyagala ng’osibira awo omuliro.
Wano obeera osobola okukola byonna by’oyagala okugikozesa nga yo etokota n’okufulumya amasannyalaze.
Ekozesa dizer, ku liita 35 esobola okutambula kiromita 200, ate nga singa obeera ng’ogikozesa mu mirimu gino emirala ng’okwokya wolodingi, okuwummula ebituli n’ebirala liita 18 zisobola okukola okumala essaawa 12.
Kitegeeza nti singa obeera nolina omukolo osobola okukozesa mmotoka eno nga jjenereeta okukuba ebidongo, okwakisa amataala era ng’osobola okugikozesa okutereeza eby’awaka gamba okwokya oluggi oba eddirisa erimenyese.
Dr. Kiondo agamba nti mmotoka nga zino ze zisaanira abantu mu nsi ezikyagula nga Uganda kuba obeera osobola okugikozesa emirimu emirala egikuyingiriza ssente mu kifo ky'okugula mmotoka z'okucakala obucakazi.


text:
BUKEDDE akutuusaako ebyafaayo bya Buganda nga twetegekera amatikkira ga Ssaabasajja ag’omulundi ogwa 20 aganaabaawo nga July 31 2013.
Omusasi wa e ROGERS KIBIRIGE alaze olutalo lw’Ebya e na lwaki bingi bikyalemeddeyo.
BAALI abasajja basatu abaasooka okusisinkana Pulezidenti Museveni ku nsonga y’okuzzaawo Obwakabaka bwa Buganda obwali buwereddwa gavumenti ya Obote mu Ssemateeka wa 1967.
Kuno kuliko Omutaka Nadduli Kibaale, Ndugwa Grace Ssemakula ne Guster Nsubuga.
Mu 1987, Abataka abaakulemberwamu Ndugwa Grace Ssemakula baasisinka Pulezidenti Museveni e Ntebe ne bamusaba okuzzaawo Obwakabaka.
Olw’okuba ekigambo ‘Kabaka’ kyali kyafuulibwa kya byabufuzi, baasala amagezi ne bakozesa erinnya lya Ssaabataka. Pulezidenti bwe yabuuza omulimu gwa Ssaabataka ne bamutegeeza nti y’akulira Abataka b’Ebika n’okumala emikolo gy’ebyobuwangwa gyonna mu Buganda.
Munnamateeka John Katende ye yabaga ekiwandiiko ekyasomebwa mu maaso ga Pulezidenti.
Ndugwa Ssemakula agamba nti ensonga za Ssaabataka zeeyongeramu ebbugumu, olupapula lw’amawulire olwa Ngabo bwe lwafulumya amawulire agaalaga nti Abataka baali basazeewo obutagenda mu maaso na kukolagana na Gavumenti singa ebintu bya Ssaabataka tebimuddizibwa.
Eyali Ssentebe w’Abataka mu kiseera kino, Omutaka Nadduli Kibaale agamba:
Oluvannyuma lw’akakiiko k’amagye okutuula nga July 06, 1992 Pulezidenti yawandiikira Kabaka ng’alaga nti asazeewo okukolagana n’Abataka ku bintu bya Ssaabataka kuba baali beesimbu nnyo okusinga abantu abalala be yali agezezzaako okukolagana nabo.
Nayitibwa okwetaba mu lukiiko lw’amagye olwatuula e Gulu era oluvannyuma naweebwa ekiwandiiko ekizza ebintu bya Ssaabataka okwali Bulange, Butikkiro, Olubiri, ettaka lya Nnaalinnya ne Namasole, ettaka ly’Amasiro, ennyanja ya Kabaka, enju y’omulamuzi n’ey’omukulu w’ekibuga n’ettaka erya mayiro 350 kyokka nga Buganda teyali yaakubikozesa okumala ebbanga eggere kuba byalimu magye.
Kabaka yalondawo akakiiko ka bantu abaali ku ludda lwa Buganda nga bateeseganya n’abaali ku ludda lwa Gavumenti.
Oluvannyuma lwa Kabaka okubalonda baatwalibwa ku Palamenti ne balayizibwa okukuuma ebyama era nga tebaalina kubuulirako muntu yenna wadde bakadde baabwe oba abaagalwa baabwe.
Agamba: Tekyatubeerera kyangu okuteesa n’abaamagye kuba bo bajjiranga mu yunifoomu z’amagye ate nga tebaseka!
Twateeseza omwezi mulamba kyokka ne tulemererwa kuba Gavumenti yali ekkiriza okutuddiza Olubiri kyokka ng’etutaddeko akakwakkulizo ka kutandika kulukozesa oluvannyuma lw’emyaka 20 ate Bulange yo twali baakutandika kugikozesa oluvannyuma lw’emyaka 14.
MEEYA w’e Lubaga Joyce Nabbosa Ssebugwawo agamba nti ffe abaali ku ludda lwa Buganda twali twagala ebintu bino bituddire bunnambiro tusobole okuteekateeka okutuuza Ssaabataka era nga waaliwo emikolo egyali giteekeddwa okukolebwamu.
Bulange eyaddizibwa Buganda.
Mu kiseera kino Abaganda baatuli bubi nnyo nga baagala okumanya we twali tutuuse n’enteeseganya. Nga tuyita mu ssentebe waffe Polof. Apolo Nsibambi twasaba okulambula ebintu ebyali byogerwako okulaba n’embeera gye byalimu.
Gavumenti yaleeta bbaasi eyatutwala okulambula ebintu bya Ssaabataka, bwe twatuuka ku Bulange twasanga nsiko ate ng’ebizimbe byafaafaagana dda, abaamagye abaali mu kifo kino baasasamala era wano Dr. B Mbonye n’abaamagye abamu ne batutegeeza nga ebifo bino bwe byalimu ebintu ebyasulanga nga bikaaba!
Ndugwa Ssemakula ajjukira: Bwe twatuuka mu Bulange ne tweyala ku kituuti awabeera Nnamulondo ne tulambaala, abaamagye ne beewuunya.
Twaggyayo obutambaala ne tukaaba olw’embeera ebifo bino gye byalimu ate bwe twagenda ku kisenge awali emiziro gy’Ebika buli omu n’akwata awaali ogugwe wabula bannaffe abaali tebasobola kukwata ku gyabwe ne tubasitula.
Wano twavaawo ne tudda ku Twekobe nayo eyatukaabya amaziga olw’embeera gye yalimu.
Wadde ng’okuteesa kwali kwakuddamu enkeera, twafuna obuvumu ne tusaba okutukkiriza okuteesa ku lunaku lwe twalambula, twagenda mu Palamenti kyokka ne tutakkaanya ku kya myaka.
Essaawa y’ebyokulya n’okunywa bwe yatuuka abamu ne tuzira, abaali ku ludda lwa Gavumenti bwe baatubuuza ekyali kitutuseeko Nabbosa Ssebugwawo n’abaddamu nti mu Buganda bwe tufiirwa tetulya n’abamu ku bannaffe abaali bakutte ebyokulya ne babissa wansi!
Muky. Ssebuggwawo agamba: Nawandiika akapapula ne nkaweereza Polof. Nsibambi nga mmusaba ategeeze aba Gavumenti nti oba eky’emyaka kigaanye enteeseganya tuziveemu. Nalaba abaamagye bakiremeddeko ne nkwata fayiro yange ne nfuluma.
MUKY. Ssebuggwawo agamba nti nga bamaze okuzira enteeseganya mu Palamenti, era ne banne ne bafuluma, waayita olunaku lumu ne baddamu okuteesa, ku luno nga eyali Katikkiro Kintu Musoke y’ali ku ludda lwa Gavumenti.
Gavumenti yakkiriza okuzza ebintu bya Buganda mbagirawo enteeseganya ne ziggwa.
Omutaka Ndugwa: Mu kiseera kino kyali kyetaagisa okusooka okukyusa Ssemateeka wa 1967 eyaggyawo Obwakabaka.
Gavumenti yalonda Ssaabawolereza waayo Abu Mayanja ne Buganda n’eronda munnamateeka John Katende, bombi baatuula ne batema empenda ez’okuteekateeka amatikkira ga Ssaabataka aga 1993.
Oluvannyuma lw’Amatikkira ga Kabaka, abakungu abaalondebwa omuli Katikkiro Mulwanyammuli Ssemwogerere; Ssaabalangira Besweri Mulondo; Omutaka Ndugwa; Polof. Apolo Nsibambi (eyalondebwa okuba minisita wa Ssemateeka e Mmengo); Rev. Dan Kajumba; John Katende; A.D Lubowa; Sheik Ali Kulumba beegatta ku kakiiko ka Nsibambi akaali kateesa ku Byaffe okwongera mu maaso n’enteeseganya ne Gavumenti okuzza ebintu bya Buganda.
Ab’e Mmengo lwe baazira emmere mu nteeseganya z’Ebyaffe
MUKY. Ssebuggwawo agamba: BULI Kika ne kironda omubaka omu era ng’Ebika byavaamu ababaka 52 okukiika mu Lukiiko lwa babaka 86.
Eyali mu gavumenti ya Kabaka eyasooka, Guster Nsubuga agamba: Nze, Ssaabalangira Besweri Mulondo, omugenzi Polof. Ssenteza Kajubi, John Kawanga n’omugenzi Wasswa twasaba eyali omumyuka wa Pulezidenti eyasooka, Dr. Samson Kisekka okutwanjula ewa Pulezidenti ku nsonga za Federo.
Bwe twamusisinkana yatusaba okubaga ekiwandiiko ekirambika obukulembeze gye buva wansi okutuukira ddala waggulu nga bwe guli ku LC ye ze yagamba nti ze yali ategeera obulungi.
Mu 1994, Gavumenti bwe yatandika okubaga Ssemateeka omuggya, Kabaka yalonda Ssaabalangira Besweri Mulondo okukulemberamu ababaka ba Buganda mu lukiiko lwa C.A okusobola okuzzaawo enfuga ya Federo.
Enfuga ya Federo Gavumenti yagisimbira ekkuuli wabula eyali sipiika James Wapakhabulo n’awa Pulezidenti amagezi okusisinkana Kabaka okutaasa eggwanga obutatabuka lwa Federo.
Museveni yasisinkana Kabaka e Masaka ne bakkaanya okulondawo akakiiko akanaateesa ku nfuga ya Federo.
Mu CA, Ssaabalangira Besweri Mulondo ne babaka banne abaakiikirira Buganda baali batumiddwaayo Federo.
Kyokka Ssaabalangira yalya mu banne olukwe n’akola okusalawo okukwe n’asituka n’ategeeza nti, “
Ensonga za Federo zifuuse nga Ssemusota guli mu ntamu....! Kati abasaba Federo mulimu n’abeebibiina (UPC) okuli n’ekyaggyawo Obwakabaka noolwekyo okutuwa Federo ng’ereeteddwa bantu b’engulu aleseeyo asinga!”
Guster Nsubuga ng’anyumya ku lutalo lw’Ebyaffe.
Mu myaka gya 2000, Pulezidenti yaddamu okusisinkana abakungu ba Buganda n’aleeta kiremya! Enteeseganya zaali mu maka ga Pulezidenti e Nakasero n’ateesa nti ayagala Buganda ebeere n’enkiiko bbiri okuli olw’ebyobufuzi n’olw’Abataka olulina okuba olw’ebyobuwangwa era nga luno yali aluteereddewo obuwumbi bw’ensimbi bubiri.
Yategeeza nti Katikkiro alina kulondebwa ng’ayita mu kalulu ekintu Mmengo kye yagaana.
Enteeseganya zaasasika okutuusa Pulezidenti lwe yasisinkana Kabaka ne ziddamu. Mmengo yakiikirirwa Katikkiro Ssemwogerere, John Katende, Peter Mayiga, Apollo Makubuya ate Gavumenti n’ekiikirirwa Amama Mbabazi, Mbiire ne Khidu Makubuya.
Buganda by’ebanja
1. Enfuga ya Federo. Muno mulimu okuba n’obuyinza okwesalirawo, okukung’aanya emisolo, eddembe ly’okutambula kwa Kabaka.
2. Mayiro z’ettaka 9,000, ettaka ly’enjazi, ettaka ly’embuga z’amagombolola n’amasaza, ery’entobazzi n’ebibira.
3. Amayumba g’abaami, ennyumba y’omulamuzi, ennyumba y’omuwanika, Butikkiro, ennyumba ya Muteesa House e London ng’eno Gavumenti y’egipangisa kyokka tesasula.
Abaasooka okuteesa ku Byaffe
1. Polof. Apolo Nsibambi eyali Ssentebe
2. John Katende, omuwi w’amagezi
3. Godfrey Lule, omumyuka w’omuwi w’amagezi
4. Omulangira D an Kajumba
5. Besweri Mulondo, Ssaabalangira
6. Sam Ssabagereka
7. Omutaka Namuguzi ow’Ekika ky’Empologoma
8. Omutaka Kayita Musoke ow’Ekika ky’Envubu
9. Ndugwa Grace Ssemakula
10. Joseph Mulwanyammuli Ssemwogerere
11. Joyce Nabbosa Ssebugwawo
OLUDDA LWA GAVUMENTI;
1. Maj Gen. Elly Tumwine
2. Maj. Gen Mugisha Muntu, eyali aduumira amagye
3. Lt. Col Jeje Odongo
4. Lt. Col. Sserwanga Lwanga (yafa mu 1996)
5. Lt Ben Wacha
6. Dr. B. Mbonye


text:
BYA SAUL WOKULIRA
ABATUUZE ku kyalo Nyondo mu ggombolola y’e Kayonza mu disitulikiti y’e Kayunga bavudde mu mbeera ku makya g'Olwokusatu (leero) ne beekalakaasa ne baziba oluguudo nga bagamba nti lususse ebinnya.
Abatuuze bagamba nti waliwo bannaabwe bangi abamenyese olw’ebinnya ebingi mu luguudo nga n’ebirime bibadibiridde, tebakyasobola kubituusa mu butale.
Baakiise emmotoka n’okusuula emisanvu ne baziba oluguudo olugatta eggombolola y’e Kayonza ku y’e Busaana ne luggukira mu ggombolola y’e Kitimbwa, bakira teri mmotoka ekkiriza kuyitamu.
Abatuuze era baalaze Bukedde munnaabwe, Christopher Ngobi, eyamenyeka amagulu bwe yali ava ku kaduuka okugula amafuta, n’alinnya mu kinnya ekiri mu luguudo.
Bagamba nti baalima kasooli mungi kyokka balemeddwa okumutunda ng'abasuubuzi abeewaayo okumugula baagala kubawa 200/= buli kkiro mu kifo kya 800/= buli kkiro, ebbeyi entuufu kw'atundirwa mu bifo ebirala.
Omumyuka wa ssentebe wa disitulikiti,Joseph Ouma, n’omukungu atwala eby’enjigiriza, Juliet Nalunga, bazze abatuuze ne babalambuza oluguudo oluwomoggose ne babasaba okukuuma obukakkamu ng'ensonga z'okutereeza oluguudo bwe zikolebwako.
Abatuuze beerayiridde obutakkiriza loole ezitambuza ebikajjo okuddamu okuyita mu luguudo luno.


text:
OKUMALA amangu kulina eddagala erikuwonya? Nnina emyaka 60 naye ekizibu kino kinnemeddeko!
Omukazi olunkwata bwati ku mutwe nga mmuyiwa mu ngalo! Ate ndwawo okuddamu okucamuka!
Ssemango, e Kiteezi
OMUTWE gw’obusajja kye kitundu ku musajja ekisinga okubeera n’obusimu. Mu mbeera eyo singa omukyala atandikira awo era olina okumala amangu.
Abakyala ng’onoonya omusajja totandikira ku mutwe gwa busajja olwo oba omutanudde ate jjukira nti gwe otandika butandisi okufuna obwagazi.
Ekirala mukulu munnange simanyi oba mu birowoozo olowooza ku myaka naye afune essanyu. Bw’oba ne munno tolowooza ku ssanyu gwe ly’ogenda okufuna naye ne munno.
Kiba kizibu okuddamu amangu kubanga emyaka gy’olina oli mukulu.


text:
Omuyimbi Hope Shifah akooye abantu okumuyeeya nti talina musajja,era abamu bamanyi n’okugereesa nti obulungi bwe bw’amufa bwerere, ky’avudde asalawo n’abakubako Omuyindi era nga Hasifah Naava yabagwikirizza nga bakwata vidiyo ya Awulululu era bino bye boogedde.
Ky’ogamba omwaka guno wevuddemu n’otukubako omwami Omuyindi?
Empisa z’Abayindi zinnyumira kye navudde nsalawo nnyimbe oluyimba nkozesse omusajja Omuyindi mu vidiyo naye nga tetulina nkolagana.
Luyimba ki olwo lw’oleese?
Awulululu era nga lwa mukwano olukwata ku balina abaagalwa be bayanjula mu bantu baabwe.
Bw’oba toli mu kuyimba okola mulimu ki omulala?
Nzannya Ebinnayuganda era nga nasembayo kuzannya Mumuveeko firimu eyange kennyini gye nneewandiikidde.
Batera okugamba nti abayimbi tebasoma olwo ggwe wakoma wa?
Nasomera ddala ne nnyingira obusawo e Mengo bwe saasobola kumalako nga ndaba ekitone kyange eky’okuyimba tekijja kuvaayo nga ndi mu busawo.


text:
Essuula 3
1 Tutanula nate okwetendereza fekka? oba twetaaga ebbaluwa, ng'abalala, ez'okutendereza eri mmwe, oba eziva gye muli?
2 Mmwe muli bbaluwa yaffe, ewandiikiddwa mu mitima gyaffe abantu bonna gye bategeera, gye basoma;
3 nga mulabisibwa okuba ebbaluwa ya Kristo, ffe gye twamuweererezaamu, etaawandiikibwa na bwino, wabula Omwoyo gwa Katonda omulamu; si ku bipande eby'amayinja, wabula ku bipande gye mitima egy'omubiri.
4 Era bwe tutyo bwe twesiga Katonda ku bwa Kristo:
5 si kubanga fekka tulina obuyinza, okulowooza ekigambo kyonna nga ekiva gye tuli; naye obuyinza bwaffe buva eri Katonda;
6 era eyatuyinzisa ng'abaweereza b'endagaano empya; si baweereza ba nnukuta, wabula ab’omwoyo: kubanga ennukuta etta; naye omwoyo guleeta obulamu.
7 Naye oba nga okuweereza okw’okufa okwali mu nnukuta, okwasalibwa ku mayinja, kwajjira mu kitiibwa, abaana ba Isiraeri n'okuyinza ne batayinza kwekaliriza maaso ga Musa olw'ekitiibwa ky’amaaso ge; ekyali kigenda akuggwaawo:
8 okuweereza okw'omwoyo tekulisinga kuba na kitiibwa?
9 Kuba oba ng’okuweereza okw'omusango kye kitiibwa, okuweereza okw'obutuukirivu kweyongera nnyo okusukkiriza ekitiibwa.
10 Kubanga ekyaweebwa ekitiibwa tekyakiwebwa mu kigambo kino, olw'ekitiibwa ekisinga ekyo.
11 Kuba oba ng'ekyaggwaawo kyalina ekitiibwa, eky'olubeerera kisinga ennyo okuba n’ekitiibwa.
12 Kale nga bwe tulina essuubi eryenkana awo, twogera n'obuvumu bungi
13 so si nga Musa eyeebikkanga ku maaso ge, abaana ba Isiraeri balemenga okwekaliriza enkomerero y'ekyo ekyali kiggwaawo:
14 naye amagezi gaabwe gaakakanyazibwa: kubanga n'okutuusa leero eky'okubikkako kiri kikyaliwo mu kusomebwa kw'endagaano ey'edda nga tekinnaggibwawo; ekyo kivaawo mu Kristo.
15 Naye n'okutuusa leero, ebya Musa bwe bisomebwa, eky'okubikkako kiri ku mutima gwabwe.
16 Naye bwe gukyukira Mukama waffe, eky'okubikkako kiggibwawo.
17 Naye Mukama waffe gwe Mwoyo: era awaba Omwoyo gwa Mukama waffe we waba eddembe.
18 Naye ffe fenna, bwe tumasamasa ng'endabirwamu ekitiibwa kya Mukama waffe amaaso gaffe nga gaggiddwako eky'okubikkako, tufaananyizibwa engeri eri okuva mu kitiibwa okutuuka mu kitiibwa, nga ku bwa Mukama waffe Omwoyo.


text:
Oluyimba lwa Sulemaani Song of Songs
Chapter 3
1 Ekiro ku kitanda kyange nanoonya omusajja emmeeme yange gw'eyagala: Namunoonya naye ne ssimulaba.
2 Ne njogera nti Naagolokoka kaakano ne ntambulatambula mu kibuga, Mu nguudo ne mu bifo ebigazi, Nanoonya omusajja emmeeme yange gw'eyagala: Namunoonya, naye ne ssimulaba .
3 Abakuumi abatambulatambula mu kibuga ne bandaba: Ne mbagamba nti Mulabye oyo emmeeme yange gw'eyagala?
4 Nnali mbayiseeko katono, Ne ndaba oyo emmeeme yange gw'eyagala: Ne mmunyweza ne ssikkiriza kumuta, Okutuusa lwe nnamuleeta mu nnyumba ya mmange, Ne mu kisenge ky'oyo anzaala.
5 Mbalayiza, mmwe abawala ba Yerusaalemi, Olw'empeewo n'enjaza ez'omu ttale, Muleme okugolokosa newakubadde okuzuukusa okwagala, Okutuusa we kunaayagalira.
6 Ani ono ajja ng'alinnya ng'ava mu ddungu afaanana empagi ez'emikka, Asiigibwa eby'akaloosa ebya mooli n'omugavu, N'eddagala lyonna ery'omusuubuzi?
7 Laba, ke kadyeri ka Sulemaani; Abasajja ab'amaanyi nkaaga bakeetoolodde, Ku basajja ab'amaanyi aba Isiraeri.
8 Bonna bakwata ekitala, ba magezi okulwana: Buli muntu yeesiba ekitala kye mu kiwato, Olw'entiisa ekiro.
9 Kabaka Sulemaani yeekolera eggaali Ey'emiti egy'oku Lebanooni.
10 Empagi zaayo yazikola za ffeeza. Wansi waayo zaabu, entebe yaayo lugoye lwa ffulungu, Wakati waayo nga waalire n'okwagala, Okuva eri abawala ba Yerusaalemi.
11 Mufulume, mmwe abawala ba Sayuuni, mutunuulire kabaka Sulemaani, Ng'alina engule nnyina gy'amutikkiridde ku lunaku kw'afumbiriddwa, Era ku lunaku omutima gwe kwe gusanyukira.


text:
Okuva Exodus
Chapter 29
1 Era bw'olibakola bw'otyo okubatukuza, bampeereze mu bwakabona: otwale ente ennume ento n'endiga ennume bbiri ezitaliiko bulema
2 n'emigaati egitazimbulukuswa, n'obugaati obutazimbulukuswa obutabuddwamu amafuta, n'emigaati egy'empewere egitazimbulukuswa egisiigiddwako amafuta: oligikola n'obutta obulungi obw'eŋŋaano.
3 Era oligiteeka mu kabbo kamu, oligireetera mu kabbo, awamu n'ente n'endiga ebbiri.
4 Ne Alooni n'abaana be olibaleeta ku mulyango ogw'eweema ey'okusisinkanirangamu, olibanaaza n'amazzi.
5 Era oliddira ebyambalo n'oyambaza Alooni ekizibawo, n'omunagiro ogw'ekkanzu, n'ekkanzu, n'eky'omu kifuba, n'omusiba olukoba olw'ekkanzu olulukibwa n'amagezi:
6 era olissa ekiremba ku mutwe gwe, n'oteeka engule entukuvu ku kiremba.
7 N'olyoka otwala amafuta ag'okufukibwako, n'ogafuka ku mutwe gwe, n'omufukira amafuta.
8 Era olireeta abaana be, n'obambaza ebizibawo.
9 Era olibasiba enkoba, Alooni n'abaana be, n'obassaako enkuufiira: era banaabeeranga n'obwakabona mu kiragiro ekitaliggwaawo: era olijjuza emikono gya Alooni n'abaana be.
10 Era olireeta ente mu maaso g'eweema ey'okusisinkanirangamu: ne Alooni n'abaana be ne bassa engalo zaabwe ku mutwe gw'ente.
11 Era olisala ente mu maaso ga Mukama, ku mulyango gw'eweema ey'okusisinkanirangamu.
12 N'otwala ku musaayi gw'ente n'oguteeka ku mayembe g'ekyoto n'olunwe lwo; n'oyiwa omusaayi gwonna mu ntobo y'ekyoto.
13 Era olitwala amasavu gonna agabikka ebyenda, n'ekisenge ekiri ku kibumba, n'ensigo zombi, n'amasavu agaziriko, n'obyokera ku kyoto.
14 Naye ennyama y'ente, n'eddiba lyayo, n'obusa bwayo, n'obyokera n'omuliro ebweru w'olusiisira: kye kiweebwayo olw'ebibi.
15 Era olitwala endiga emu; ne Alooni n'abaana be ne bassa engalo zaabwe ku mutwe gw'endiga.
16 Era olisala endiga, n'otwala omusaayi gwayo, n'ogumansira ku kyoto okukyetooloola.
17 Era olitemaatema endiga mu bitundu byayo, n'onaaza ebyenda byayo, n'amagulu gaayo, n'obiteeka wamu n'ebitundu byayo n'omutwe gwayo.
18 Era olyokera ku kyoto endiga ennamba: kye kiweebwayo ekyokebwa eri Mukama: lye vvumbe eddungi, ekiweebwayo ekikolebwa n'omuliro eri Mukama.
19 Era olitwala endiga ey'okubiri; ne Alooni n'abaana be ne bassa engalo zaabwe ku mutwe gw'endiga.
20 N'olyoka osala endiga, n'otwala ku musaayi gwayo, n'oguteeka ku nsonda y'okutu okwa ddyo okwa Alooni, ne ku nsonda z'amatu aga ddyo ag'abaana be, ne ku binkumu eby'oku mikono gyabwe egya ddyo, ne ku bisajja eby'oku bigere byabwe ebya ddyo, n'omansira omusaayi ku kyoto okukyetooloola.
21 Era olitwala ku musaayi oguli ku kyoto, ne ku mafuta ag'okufukibwako, n'obimansira ku Alooni, ne ku byambalo bye, ne ku baana be, ne ku byambalo by'abaana be wamu naye : naye alitukuzibwa, n'ebyambalo bye, n'abaana be, n'ebyambalo by'abaana be wamu naye.
22 Era olitwala ku ndiga amasavu, n'omukira ogw'amasavu, n'amasavu agabikka ku byenda, n'ekisenge eky'oku kibumba, n'ensigo zombi, n'amasavu agaziriko, n'ekisambi ekya ddyo; kubanga ye ndiga ey'okutukuza:
23 n'omugaati gumu, n'akagaati akasiigibwako amafuta kamu, n'omugaati ogw'oluwewere gumu, ng'oggya mu kabbo ak'emigaati egitazimbulukuswa akali mu maaso ga Mukama:
24 era olibissa byonna mu ngalo za Alooni, ne mu ngalo z'abaana be; n'obiwuuba okuba ekiweebwayo ekiwuubibwa mu maaso ga Mukama.
25 Era olibiggya mu ngalo zaabwe, n'obyokera ku kyoto ku kiweebwayo ekyokebwa, okuba evvumbe eddungi mu maaso ga Mukama: kye kiweebwayo ekikolebwa n'omuliro eri Mukama.
26 Era olitwala ekifuba ky'endiga ya Alooni ey'okutukuza, n'okiwuuba okuba ekiweebwayo ekiwuubibwa mu maaso ga Mukama : era ekyo kinaabanga mugabo gwo.
27 Era olitukuza ekifuba eky'ekiweebwayo ekiwuubibwa, n'ekisambi eky'ekiweebwayo ekisitulibwa, ekiwuubibwa era ekisitulibwa, eky'endiga ey'okutukuza, ye eyo eya Alooni, n'eyo ey'abaana be:
28 era eneebeeranga ya Alooni n'abaana be ng'ekinaagwaniranga abaana ba Isiraeri emirembe gyonna: kubanga kye kiweebwayo ekisitulibwa: era eneebeeranga ekiweebwayo ekisitulibwa abaana ba Isiraeri gye bawa mu ssaddaaka zaabwe ez'ebiweebwayo olw'emirembe, kye kiweebwayo kyabwe ekisitulibwa eri Mukama.
29 N'ebyambalo ebitukuvu ebya Alooni binaabeeranga bya baana be abalimuddirira, okubifukirwangamu amafuta, n'okubitukulizibwangamu.
30 Omwana alimuddirira okuba kabona anaabyambaliranga ennaku musanvu, bw'anaayingiranga mu weema ey'okusisinkanirangamu okuweereza mu kifo ekitukuvu.
31 Era olitwala endiga ey'okutukuza, n'ofumbira ennyama yaayo mu kifo ekitukuvu.
32 Ne Alooni n'abaana be balirya ennyama y'endiga n'emigaati egiri mu kabbo, mu mulyango gw'eweema ey'okusisinkanirangamu.
33 Era balirya ebiweereddwayo olw'okutangirira, okubatukuza n'okubalongoosa: naye munnaggwanga tabiryangako, kubanga bitukuvu.
34 Era bwe walisigalawo ku nnyama ey'okutukuza oba ku migaati okutuusa enkya, n'obyokya ebirisigalawo n'omuliro: tebiririibwa, kubanga bitukuvu.
35 Bw'olikola bw'otyo Alooni n'abaana be, nga byonna bye nkulagidde: olibatukuliza ennaku musanvu.
36 Era onoowangayo buli lunaku ente ey'ekiweebwayo olw'ekibi olw'okutangirira: era onoolongoosanga ekyoto, bw'onookikoleranga eky'okutangirira; era onookifukangako amafuta, okukitukuza.
37 Onookikoleranga ekyoto eky'okutangirira ennaku musanvu, n'okitukuzanga: era ekyoto kiribeera kitukuvu nnyo; buli ekinaakomanga ku kyoto kinaabanga kitukuvu.
38 Kale by'onoowangayo ku kyoto bye bino; abaana b'endiga babiri abaakamala omwaka ogumu buli lunaku obutayosa.
39 Enkya onoowangayo omwana gw'endiga ogumu; n'akawungeezi onoowangayo omwana gw'endiga ogw'okubiri:
40 era awamu n'omwana gw'endiga omulala onoowangayo ekitundu eky'ekkumi ekya efa eky'obutta obulungi obutabuddwamu ekitundu eky'okuna ekya yini eky'amafuta amakube; n'ekitundu eky'okuna ekya yini eky'envinnyo okuba ekiweebwayo eky'okunywa.
41 N'omwana gw'endiga omulala onoomuwangayo akawungeezi, era onoogukolanga nga bwe wakola ekiweebwayo eky'obutta eky'enkya, n'ekiweebwayo eky'okunywa eky'enkya, okuba evvumbe eddungi, ekiweebwayo ekikolebwa n'omuliro eri Mukama.
42 Kinaabeeranga ekiweebwayo ekyokebwa ekitaliggwaawo mu mirembe gyammwe gyonna mu mulyango gw'eweema ey'okusisinkanirangamu mu maaso ga Mukama: awo we nnaasisinkaniranga nammwe, okwogerera awo naawe.
43 Era awo we nnaasisinkaniranga n'abaana ba Isiraeri; n'eweema eritukuzibwa n'ekitiibwa kyange.
44 Era nditukuza eweema ey'okusisinkanirangamu, n'ekyoto: ne Alooni n'abaana be ndibatukuza, okumpeererezanga mu bwakabona.
45 Era naatuulanga mu baana ba Isiraeri, era naabeeranga Katonda waabwe.
46 Nabo banaategeeranga nga nze Mukama Katonda waabwe, eyabaggya mu nsi y'e Misiri, ndyoke ntuule mu bo: nze Mukama Katonda waabwe.


text:
Olubereberye - Genesis
Essuula 13
1 Ibulaamu n'alinnya n'ava mu Misiri, ye ne mukazi we ne byonna bye yalina, ne Lutti wamu naye, ne bagenda mu bukiika obwa ddyo.
2 Era Ibulaamu yalina obugagga bungi, ente, ne ffeeza, ne zaabu.
3 N'agenda ng'atambula n'ava mu bukiika obwa ddyo n'atuuka e Beseri, mu kifo eweema ye mwe yasooka okubeera, wakati w'e Beseri ne Ayi;
4 mu kifo eky'ekyoto kye yakola eyo olubereberye: Ibulaamu n'akaabira eyo erinnya lya Mukama.
5 Era ne Lutti, eyagenda ne Ibulaamu, yalina embuzi n'ente n'eweema.
6 Ensi n'etebayinza bombi okutuula awamu: kubanga ebintu byabwe byali bingi, n'okuyinza ne batayinza kutuula wamu.
7 Ne wabaawo empaka eri abasumba b'ente za Ibulaamu n'abasumba b'ente za Lutti: era Omukanani n'Omuperizi baatuula mu nsi mu nnaku ezo.
8 Ibulaamu n'agamba Lutti nti Waleme okubaawo empaka, nkwegayiridde eri nze naawe, n'eri abasumba bange n'abasumba bo; kubanga tuli ba luganda.
9 Ensi yonna teri mu maaso go? Yawukana nange nkwegayiridde: obanga oneeroboza omukono ogwa kkono, nange naagenda ku mukono ogwa ddyo; naawe bw'oneeroboza omukono ogwa ddyo, nange naagenda ku mukono ogwa kkono.
10 Lutti n'ayimusa amaaso ge, n'alaba olusenyi olwa Yoludaani lwonna, nga mulimu amazzi mangi wonna wonna, Mukama nga tannazikiriza Sodoma ne Ggomola, nga lufaanana ng'olusuku lwa Mukama, ng'ensi y'e Misiri, ng'ogenda mu Zowaali.
11 Awo Lutti ne yeeroboza olusenyi lwonna olwa Yoludaani; Lutti n'atambula ebuvanjuba: ne baawukana bokka na bokka.
12 Ibulaamu n'atuula mu nsi ya Kanani, ne Lutti n'atuula mu bibuga eby'omu lusenyi, n'ajjulula eweema ye n'agituusa e Sodoma.
13 N'abantu ab'omu Sodoma baali babi era boonoonyi nnyini mu maaso ga Mukama.
14 Mukama n'agamba Ibulaamu, Lutti bwe yamala okwawukana naye, nti Yimusa kaakano amaaso go, otunule ng'oyima mu kifo mw'oli, obukiika obwa kkono n'obwa ddyo n'ebuvanjuba n'ebugwanjuba:
15 kubanga ensi yonna gy'olabye, ndigiwa ggwe, n'ezzadde lyo emirembe gyonna.
16 Era ndifuula n'ezzadde lyo ng'enfuufu ey'oku nsi: era omuntu bw'ayinza okubala enfuufu ey'oku nsi, era n'ezzadde lyo liribalika.
17 Golokoka, otambule obune ensi obuwanvu bwayo n'obugazi bwayo; kubanga ndigiwa ggwe.
18 Ibulaamu n'ajjulula eweema ye, n'ajja n'atuula awali emivule gya Mamule, egiri mu Kebbulooni, n'azimbira eyo ekyoto eri Mukama.


text:
Zabbuli Psalms
Chapter 57
1 Onsaasire, ai Katonda, onsaasire; Kubanga emmeeme yange yeeyuna ggwe: Weewaawo, mu kisiikirize eky'ebiwaawaatiro byo mwe nneeyunanga, Okutuusa ebibonoobono ebyo lwe biriggwaawo.
2 Ndikoowoola Katonda ali waggulu ennyo; Katonda ankolera byonna.
3 Alituma ng'ayima mu ggulu, n'andokola, Oyo ayagala okummira bw'anvuma; (Seera) Katoada alituma okusaasira kwe n'amazima ge.
4 Emmeeme yange eri mu mpologoma; Ngalamidde mu abo abaaka n'omuliro, Be baana b'abantu, amannyo gaabwe ge mafumu n'obusaale, N'olulimi lwabwe kye kitala eky'obwogi:
5 Bakugulumize, ai Katonda, okusinga eggulu; Ekitiibwa kyo kibeere ku nsi zonna.
6 Bateekeddeteekedde akatimba ebigere byange; Emmeeme yange ekutamye: Bansimidde obunnya mu kkubo lyange; Babuguddemu wakati bo bennyini. (Seera)
7 Omutima gwange gunywedde, ai Katonda, omutima gwange gunywedde: Ndiyimba, weewaawo, ndiyimba eby'okutendereza.
8 Zuukuka, ggwe ekitiibwa kyange; zuukuka, entongooli n'ennanga: Nze nzekka naazuukuka enkya mu matulutulu.
9 Ndikwebaliza ggwe, ai Mukama, mu bantu: Ndiyimba eby'okukutendereza ggwe mu mawanga.
10 Kubanga ekisa kyo kingi, kituuka mu ggulu, N'amazima go gatuuka mu bbanga.
11 Bakugulumize, ai Katonda, Okusinga eggulu; Ekitiibwa kyo kibeere ku nsi zonna.


text:
Bya Musasi Waffe
POLIISI ekutte omubuvuka ne kamera ya Gavumenti ekozesebwa mu kukuba ebifaananyi bya densite z’eggwanga.
Eyakwatiddwa ye Samuel Bamuleke, omutuuze w’omu Ndeeba mu Kampala nga kati akuumirwa ku Poliisi e Kampalamukadde.
Atwala Poliisi y’oku Owino, Philemon Ameru, yagambye nti Bamuleke yakwatiddwa ku Lwomukaaga bwe yasangiddwa ne kkamera ya Gavumenti ey’ekika kya Nikon Coolpix ng’eriko obulambe ‘Government of Uganda’ (GOU).
Ameru yategeezezza nti Bamuleke yasoose kutwalibwa ku Poliisi y’oku Owino , we yaggyiddwa oluvannyuma n’atwalibwa mu Poliisi y’e Kampalamukadde ng’okunoonyereza bwe kwegenda mu maaso.
Bamuleke, mu satatimenti gye yakoze ku Poliisi yeewolereza ku kamera n'agamba nti yagiguze ku musuubuzi w’engoye enkadde mu Owino kyokka Ameru yagambye nti bagenda kumuggulako musango gwa bubbi.


text:
Okuziyiza Setaani - Resisting The Devil
- Isaaya - Isaiah 59:19 Kale balitya erinnya ya Mukama okuva ebugwanjuba, n’ekitiibwa kye okuva ebuvanjuba: kubanga alijja ng'omugga ogukulukuta n'amaanyi, ogutwalibwa a'onukka gwa Mukama.
- Matayo - Matthew 10:1 N'ayita abayigirizwa be ekkumi n'ababiri, n'abawa obuyinza ku dayimooni omubi, okumu gobanga, n'okuwonyanga endwadde zonna n'obunafu bwonna.
- Matayo - Matthew 16:19 Ndikuwa ebisumuluzo by'okwakabaka obw'omu ggulu: yonna kyonna ky'olisiba ku nsi kirisibibwa mu ggulu: kyonna kyonna ky'olisumulula ku nsi kirisu mululibwa mu ggulu.
- Makko - Mark 8:33 Naye n'akyuka, n'alaba abayigirizwa be, n'anenya Peetero, ng'agamba nti Dda ennyuma wange, Setaani: kubanga tolowooza bya Katonda, wabula eby'abantu.
- Lukka - Luke 9:1 N'abayitira wamu abayigirizwa be ekkumi n'ababiri n'abawa amaanyi n'obuyinza ku badayimooni botina n'okuwonya endwadde.
- Lukka - Luke 10:17 Awo abo ensanvu ne bakomawo n'essanyu nga bagamba nti Mukama waffe, ne badayimooni batuwulira mu linnya lyo.
- Lukka - Luke 10:19 Laba, mbawadde obuyinza obw'okulinnyanga ku misota n'enjaba ez'obusagwa, n'amaanyi gonna ag'omulabe: so tewali kintu ekinaabakolanga obubi n'akatono
- 2 Abakkolinso - 2 Corinthians 10:4,5 (kubanga ebyokulwanyisa eby'entalo zaffe si bya mubiri, naye bya maanyi eri Katonda olw'okumenya ebigo); nga tumenya empaka na buli kintu ekigulumivu ekikulumbazibwa okulwana n'okutegeera kwa Katonda, era nga tujeemula buli kirowoozo okuwulira Kristo;
- Abaefeeso - Ephesians 4:27 so temuwanga bbanga Setaani.
- Abaefeeso - Ephesians 6:10, 11 Eky'enkomerero, mubenga n'amaanyi mu Mukama waffe ne mu buyinza obw'amaanyi ge. Mwambalenga ebyokulwanyisa byonna ebya Katonda, mulyoke muyinzenga okuyimirira eri enkwe za Setaani.
- 1 Yokaana - 1John 4:4 Mmwe muli ba Katonda, abaana abato, era mwabawangula: kubanga ali mu mmwe singa obukulu ali mu nsi.
- 1 Peetero - 1 Peter 5:8,9 Kale mbuulirira abakadde abal mu mmwe nze mukadde munnammwe era omutegeeza w'ebibonoobono bya Kristo, era agabanira awamu ekitiibwa ekigenda okubikkulibwa: oyo mumuziyizenga nga muli banywevu mu kukkiriza kwammwe, nga mumanyi ng'ebibonoobono ebyo bituukirira eri baganda bammwe abali mu nsi.
- 1 Yokaana - 1John 3:8 akola ekibi wa Setaani; kubanga okuva ku lubereberye Setaani akola ebibi. Omwana wa Katonda kyeyava alabisibwa amalewo ebikolwa bya Setaani.


text:
Empapula eziriko enyunzi ezigguka ku Wikipedia:Community Portal
Zino z'empapula eziriko enyunzi ezigguka ku Wikipedia:Community Portal:Laga (50 ezikulembera | 50 eziddako) (20 | 50 | 100 | 250 | 500).
- Wikipedia:Embuga (lupapula olukutwalabutwazi ku lunnaalwo) (← Empapula eziriko enyunzi ezigguka ku luno)
- Wikipedia:Bot policy (lupapula olukutwalabutwazi ku lunnaalwo) (← Empapula eziriko enyunzi ezigguka ku luno)
- Wikipedia:Community Portal (← Empapula eziriko enyunzi ezigguka ku luno)
- User:SieBot (← Empapula eziriko enyunzi ezigguka ku luno)
- User:Alexbot (← Empapula eziriko enyunzi ezigguka ku luno)
- Template:Bot (← Empapula eziriko enyunzi ezigguka ku luno)
- User:MastiBot (← Empapula eziriko enyunzi ezigguka ku luno)
- User talk:SpBot (← Empapula eziriko enyunzi ezigguka ku luno)
- User:StigBot (← Empapula eziriko enyunzi ezigguka ku luno)
- User:WikiDreamer Bot (← Empapula eziriko enyunzi ezigguka ku luno)
- User:タチコマ robot (← Empapula eziriko enyunzi ezigguka ku luno)
- User:Ptbotgourou (← Empapula eziriko enyunzi ezigguka ku luno)
- User:DragonBot (← Empapula eziriko enyunzi ezigguka ku luno)
- User:Muro Bot (← Empapula eziriko enyunzi ezigguka ku luno)
- User:Synthebot (← Empapula eziriko enyunzi ezigguka ku luno)
- User:SilvonenBot (← Empapula eziriko enyunzi ezigguka ku luno)
- User:SassoBot (← Empapula eziriko enyunzi ezigguka ku luno)
- User:Rubinbot (← Empapula eziriko enyunzi ezigguka ku luno)
- User:Xqbot (← Empapula eziriko enyunzi ezigguka ku luno)
- User:Idioma-bot (← Empapula eziriko enyunzi ezigguka ku luno)
- User:Chobot (← Empapula eziriko enyunzi ezigguka ku luno)
- User:Luckas-bot (← Empapula eziriko enyunzi ezigguka ku luno)
- User:Almabot (← Empapula eziriko enyunzi ezigguka ku luno)
- User:RoggBot (← Empapula eziriko enyunzi ezigguka ku luno)
- User:Louperibot (← Empapula eziriko enyunzi ezigguka ku luno)
- User:FoxBot (← Empapula eziriko enyunzi ezigguka ku luno)
- User:Jotterbot (← Empapula eziriko enyunzi ezigguka ku luno)
- User:Sahimrobot (← Empapula eziriko enyunzi ezigguka ku luno)
- User:KamikazeBot (← Empapula eziriko enyunzi ezigguka ku luno)
- User:RedBot (← Empapula eziriko enyunzi ezigguka ku luno)
- User:Kgsbot (← Empapula eziriko enyunzi ezigguka ku luno)
- User:ZéroBot (← Empapula eziriko enyunzi ezigguka ku luno)
- User:ChuispastonBot (← Empapula eziriko enyunzi ezigguka ku luno)
- User:Mjbmrbot (← Empapula eziriko enyunzi ezigguka ku luno)
- User:TjBot (← Empapula eziriko enyunzi ezigguka ku luno)
- User:Movses-bot (← Empapula eziriko enyunzi ezigguka ku luno)
- User:Manubot (← Empapula eziriko enyunzi ezigguka ku luno)
- User:WikitanvirBot (← Empapula eziriko enyunzi ezigguka ku luno)
- User:EmausBot (← Empapula eziriko enyunzi ezigguka ku luno)
- User:MerlIwBot (← Empapula eziriko enyunzi ezigguka ku luno)
- User:CocuBot (← Empapula eziriko enyunzi ezigguka ku luno)
- User:MagnusA.Bot (← Empapula eziriko enyunzi ezigguka ku luno)
- User:PixelBot (← Empapula eziriko enyunzi ezigguka ku luno)
- User:DEagleBot (← Empapula eziriko enyunzi ezigguka ku luno)
- User:Rezabot (← Empapula eziriko enyunzi ezigguka ku luno)
- User:HiW-Bot (← Empapula eziriko enyunzi ezigguka ku luno)
- User:SebrevBOT (← Empapula eziriko enyunzi ezigguka ku luno)
- User:Vagobot (← Empapula eziriko enyunzi ezigguka ku luno)
- User:Caypartisbot (← Empapula eziriko enyunzi ezigguka ku luno)
- User:Addihockey10 (automated) (← Empapula eziriko enyunzi ezigguka ku luno)
- User:AddihockeyBot (← Empapula eziriko enyunzi ezigguka ku luno)
- User:NjardarBot (← Empapula eziriko enyunzi ezigguka ku luno)
- User:Dexbot (← Empapula eziriko enyunzi ezigguka ku luno)
- User:JYBot (← Empapula eziriko enyunzi ezigguka ku luno)
- User:DarafshBot (← Empapula eziriko enyunzi ezigguka ku luno)
- User:AvicBot (← Empapula eziriko enyunzi ezigguka ku luno)
- User:YFdyh-bot (← Empapula eziriko enyunzi ezigguka ku luno)
- User:IluvatarBot (← Empapula eziriko enyunzi ezigguka ku luno)
- User:AvocatoBot (← Empapula eziriko enyunzi ezigguka ku luno)
- User:JackieBot (← Empapula eziriko enyunzi ezigguka ku luno)
- User:JackBot (← Empapula eziriko enyunzi ezigguka ku luno)
- User:ChessBOT (← Empapula eziriko enyunzi ezigguka ku luno)
- User:Fajrbot (← Empapula eziriko enyunzi ezigguka ku luno)
- User:MahdiBot (← Empapula eziriko enyunzi ezigguka ku luno)
- User:Addbot (← Empapula eziriko enyunzi ezigguka ku luno)
- User:Legobot (← Empapula eziriko enyunzi ezigguka ku luno)
- User:KLBot2 (← Empapula eziriko enyunzi ezigguka ku luno)
- User:Patrick87-Bot (← Empapula eziriko enyunzi ezigguka ku luno)
- User:OctraBot (← Empapula eziriko enyunzi ezigguka ku luno)
- Talk:Omuko Ogusooka (lupapula olukutwalabutwazi ku lunnaalwo) (← Empapula eziriko enyunzi ezigguka ku luno)
- Wikipedia:Ebibindabinda (lupapula olukutwalabutwazi ku lunnaalwo) (← Empapula eziriko enyunzi ezigguka ku luno)
- User:Legobot/Wikidata/General (← Empapula eziriko enyunzi ezigguka ku luno)


text:
Ekyabalamuzi Judges
Chapter 5
1 Debola ne Balaki mutabani wa Abinoamu ne balyoka bayimba ku lunaku olwo nti
2 Kubanga abakulembeze baakulembera mu Isiraeri, Kubanga abantu beegabula bokka nga baagala, Mumwebaze Mukama:
3 Muwulire, mmwe bakabaka; mutege amatu, mmwe abalangira; Nze, nze, naayimbira Mukama; Naayimba okutendereza Mukama, Katonda wa Isiraeri.
4 Mukama, bwe wafuluma mu Seyiri, Bwe wava mu nnimiro ya Edomu okutabaala: Ensi n'ekankana, era n'eggulu ne litonnya, Weewaawo, ebire ne bitonnya amazzi.
5 Ensozi ne zikulukutira mu maaso ga Mukama, Weewaawo, era ne Sinaayi oli mu maaso ga Mukama, Katonda wa Isiraeri.
6 Mu mirembe gya Samugali mutabani wa Anasi, Mu mirembe gya Yayeeri, enguudo tezaalimu bantu, Abatambuze ne batambuliranga mu mpenda:
7 Abafuga baggwaawo mu Isiraeri, baggwaawo, Okutuusa nze Debola lwe nnabaawo. Lwe nnabaawo nze omukadde mu Isiraeri.
8 Baalonda bakatonda abaggya; Entalo ne ziryoka zibeera mu miryango: Waalabika engabo oba kitala; Mu basajja bukumi buna mu Isiraeri?
9 Omutima gwange gubalowooza abafuga Isiraeri, Abeegabula bokka mu bantu nga baagala: Mumwebaze Mukama.
10 Mukyogereko, mmwe abeebagala ku ndogoyi enjeru, Mmwe abatuula ku mikeeka emidalize, Nammwe abatambula mu kkubo.
11 Eddoboozi ly'abo abalasa obusaale nga libali wala, mu bifo mwe basenera amazzi, Eyo gye balyatulira ebikolwa bya Mukama eby'obutuukirivu, Ebikolwa bye eby'obutuukirivu ng'afugira mu Isiraeri. Abantu ba Mukama ne balyoka baserengeta ne bagenda ku miryango.
12 Zuukuka, zuukuka, Debola; Zuukuka, zuukuka, yatula oluyimba: Golokoka, Balaki, oyise obusibe bwo nga busibiddwa, ggwe mutabani wa Abinoamu.
13 Ne balyoka baserengeta ekitundu ky'abakungu n'eky'abantu ekyafikkawo; Mukama yanserengetera okulwana n'ab'amaanyi.
14 Mu Efulayimu ne muva abo abalina ekikolo kyabwe mu Amaleki; Nga bakugoberera ggwe, Benyamini, mu bika byo; Mu Makiri (ne muva) abafuga ne baserengeta, Ne mu Zebbulooni abo abakwata omuggo gw'oyo asimba ennyiriri.
15 N'abalangira ba Isakaali baali wamu ne Debola; Nga Isakaali bwe yali, ne Balaki bwe yali bw'atyo; Baafubutuka mu kiwonvu (nga balinnya) mu bigere bye. Awali enzizi za Lewubeeni Waabaawo okuteesa kw'emitima okukulu.
16 Kiki ekyakutuuza mu bisibo byo eby'endiga, Okuwulira endere ze bafuuyira ebisibo? Awali enzizi za Lewubeeni Waabaawo okuteesa kw'emitima okukulu.
17 Gireyaadi yabeera emitala wa Yoludaani: Ne Ddaani ekyamusigaza mu byombo kiki? Aseri n'atuula ng'asirika ku mwalo gw'ennyanja, N'abeera awali ebikono bye.
18 Zebbulooni be bantu abaagabula obulamu bwabwe okutuusa okufa, Ne Nafutaali, mu bifo ebigulumivu eby'olutalo.
19 Bakabaka bajja ne balwana; Awo nga lwe baalwana bakabaka ba Kanani, Mu Taanaki ku mazzi ga Megiddo: Tebaagoba magoba ga bintu.
20 Ab'omu ggulu baalwana, Emmunyeenye mu ŋŋendo zaazo zaalwana ne Sisera.
21 Omugga Kisoni gwabatwalira ddala, Omugga ogwo ogw'edda, omugga Kisoni. Ggwe obulamu bwange, tambula n'amaanyi:
22 Ebinuulo by'embalaasi ne biryoka bisambirira Olw'okubuuka, olw'okubuuka kw'ensolo zaabwe ez'amaanyi.
23 Mukolimire Merozi, bw'ayogera malayika wa Mukama, Mukolimire nnyo abaatuula omwo; Kubanga tebadduukirira Mukama, Tebadduukirira Mukama awali ab'amaanyi.
24 Aliba n'omukisa Yayeeri okusinga abakazi, Mukazi wa Keberi Omukeeni: Aliba n'omukisa okusinga abakazi mu weema:
25 Yasaba amazzi, n'amuwa amata; N'amuleetera omuzigo mu kibya eky’ekikungu.
26 Yakwasa omukono enkondo, Yakwasa omukono gwe ogwa ddyo ennyondo ey'omukozi; N'akubya Sisera ennyondo, yakomerera omutwe, Weewaawo, yamufumita ekyenyi n’amuyisaamu.
27 Ku bigere bye n'akutama n’agwa n'agalamira: Ku bigere bye n'akutama n'agwa: We yakutamira we yagwira ddala ng'afudde.
28 Mu ddirisa yatunuulira n'ayogerera waggulu, Nnyina Sisera yayogerera waggulu mu ddirisa Nti Ekirwisizza eggaali lye okujja kiki? Ebisinde by'eggaali lye ekibirabiriza kiki?
29 Abakyala be ab'amagezi ne bamuddamu, Weewaawo, ne yeddamu yekka nti
30 Tebalabye munyago, tebagugerese? Buli musajja omuwala, abawala babiri; Sisera omunyago ogw'amabala amangi, Omunyago ogw'amabala amangi amadalize, Amabala amangi amadalize eruuyi n'eruuyi, ku nsingo z'omunyago?
31 Bwe batyo bazikirirenga abalabe bo bonna, ai Mukama: Naye abo bonna abamwagala babe ng'enjuba bw'evaayo mu maanyi gaayo. Ensi n'ewummulira emyaka amakumi ana.


text:
2 Ebyomumirembe 2 Chronicles
Chapter 1
1 Awo Sulemaani mutabani wa Dawudi n'anywezebwa mu bwakabaka bwe, Mukama Katonda we n'aba naye, n'amugulumiza nnyo.
2 Sulemaani n'ayogera ne Isiraeri yenna, abaami b'enkumi n'ab'ebikumi n'abalamuzi na buli mukulu mu Isiraeri yenna, emitwe gy'ennyumba za bakitaabwe.
3 Awo Sulemaani n'ekibiina kyonna wamu naye ne bagenda mu kifo ekigulumivu ekyali e Gibyoni; kubanga eyo ye yali eweema ya Katonda ey'okusisinkanirangamu, Musa omuddu wa Mukama gye yakola mu ddungu.
4 Naye essanduuko ya Katonda Dawudi yali agirinnyisizza n'agiggya e Kiriyasuyalimu n'agireeta mu kifo Dawudi kye yagitegekera: kubanga yali agikubidde eweema e Yerusaalemi.
5 Era nate ekyoto eky'ekikomo Bezaaleri mutabani wa Uli mutabani wa Kuuli kye yakola kyali eyo mu maaso g'eweema ya Mukama: Sulemaani n'ekibiina ne bagendanga gye kiri.
6 Sulemaani n'ayambukayo eri ekyoto eky'ekikomo mu maaso ga Mukama ekyali ku weema ey'okusisinkanirangamu, n'aweerayo okwo ebiweebwayo ebyokebwa lukumi.
7 Mu kiro ekyo Katonda n'alabikira Sulemaani, n'amugamba nti Saba kye mba nkuwa.
8 Sulemaani n'agamba Katonda nti Walaga Dawudi kitange ekisa kingi, n'onfuula kabaka mu kifo kye.
9 Kale, ai Mukama Katonda, ekigambo kye wasuubiza Dawudi kitange kinywezebwe: kubanga onfudde kabaka w'abantu abafaanana enfuufu ey'oku nsi obungi.
10 Mpa nno amagezi n'okumanya, nfulumenga nnyingirenga mu maaso g'abantu bano: kubanga ani ayinza okusalira emisango abantu bo bano abenkanidde awo obukulu?
11 Katonda n'agamba Sulemaani nti Kubanga ekyo kibadde mu mutima gwo, so tosabye bugagga, ebintu, newakubadde ekitiibwa, newakubadde obulamu bw'abo abakukyawa, so tosabye kuwangaala; naye weesabidde amagezi n'okumanya, osalirenga emisango abantu bange, be nkufuulidde kabaka:
12 amagezi n'okumanya oweereddwa; era ndikuwa n'obugagga n'ebintu n'ekitiibwa by'atabanga nabyo n'omu ku bassekabaka abaakusooka, so tewaliba oluvannyuma lwo aliba nabyo.
13 Awo Sulemaani n'ava ku lugendo lwe n'ajja eri ekifo ekigulumivu ekyali e Gibyoni, ng'ava mu maaso g'eweema ey'okusisinkanirangamu, n'ajja e Yerusaalemi; n'afuga Isiraeri.
14 Sulemaani n'akuŋŋaanya amagaali n'abeebagala embalaasi: era yalina amagaali lukumi mu bina n'abeebagala embalaasi kakumi mu enkumi bbiri, be yateeka mu bibuga eby'amagaali n'awali kabaka e Yerusaalemi.
15 Kabaka n'afuula ffeeza ne zaabu mu Yerusaalemi okuba ng'amayinja obungi, okuba ng'amayinja, n'emivule yagifuula okuba ng'emisukomooli egiri mu nsenyi obungi.
16 Era embalaasi Sulemaani ze yalina baaziggyanga mu Misiri; abasuubuzi ba kabaka ne baziweebwanga bisibo, buli kisibo n'omuwendo gwakyo.
17 Era eggaali baalikimanga nga baliggya mu Misiri nga lijjirira (sekeri) lukaaga eza ffeeza, n'embalaasi ng'ejjirira kikumi mu ataano; era bassekabaka bonna ab'Abakiiti bwe batyo ne bassekabaka ab'e Busuuli, baaziggyangamu mu mukono gwabwe.


text:
Malaki Malachi
Chapter 3
1 Laba, ntuma omubaka wange; naye alirongoosa ekkubo mu maaso gange: era Mukama gwe munoonya alijja mu yeekaalu ye nga tebamanyiridde; n'omubaka w'endagaano gwe musanyukira, laba, ajja; bw'ayogera Mukama w'eggye.
2 Naye ani ayinza okugumiikiriza olunaku olw'okujja kwe? era ani aliyimirira ye bw'alirabika? kubanga aliŋŋanga omuliro gw'oyo alongoosa effeeza, era nga sabbuuni ow'aboozi:
3 era alituula ng'oyo alongoosa effeeza n'agimalamu amasengere, era alirongoosa batabani ba Leevi, era alibasengejja ng'ezaabu n'effeeza; awo baliwaayo eri Mukama ebiweebwayo mu butuukirivu.
4 Awo ekiweebwayo ekya Yuda ne Yerusaalemi ne kiryoka kisanyusa Mukama nga mu nnaku ez'edda era nga mu myaka egyayitawo.
5 Era ndibasemberera okusala omusango; era ndiba mujulirwa mwangu eri abalogo n'eri abenzi n'eri abalayira eby'obulimba; n'eri abo abalyazaamaanya omupakasi empeera ye; nnamwandu n'atalina kitaawe, en abagoba munnaggwanga obutamuwa bibye, so tebantya, bw'ayogera Mukama w'eggye.
6 Kubanga nze Mukama sijjulukuka: mmwe, batabani ba Yakobo, kyemuva mulema okumalibwawo.
7 Okuva ku nnaku za bajjajjammwe nga mukyuka okukyama mu biragiro byange, so temubikwatanga: Mudde gye ndi, nange nadda gye muli, bw'ayogera Mukama w'eggye. Naye mwogera nt Tunadda tutya?
8 Omuntu alinyaga Katonda? naye mmwe munnyaga nze. Naye mwogera nti Twakunyaga tutya? Mwannyagako ebitundu eby'ekkumi n'ebiweebwayo.
9 Mukolimiddwa ekikolimo ekyo; kubanga munnyaga nze; eggwanga lino lyonna.
10 Muleete ekitundu eky'ekkumi ekiramba mu ggwanika, ennyumba yange ebeeremu emmere, era munkeme nakyo, bwayogera Mukama w'eggye, oba nga siribaggulirawo ebituli eby'omu ggulu, ne mbafukira omukisa, ne wataba na bbanga weguligya.
11 Era ndinenya omuli ku lwanmwe, so talizikiriza bibala bya ttaka lyammwe; so n'omuzabbibu gwanmwe tegulikunkumula bibala byagwo mu nnimiro entuuko nga tezinnatuuka, bw'ayogera Mukama w'eggye.
12 Era amawanga gonna galibayita ba mukisa: kubanga muliba nsi esanyusa, bw'ayogera Mukama w'eggye.
13 Ebigambo byammwe byabanga biwaganyavu eri nze, bw'ayogera Mukama. Era naye mwogera nti Twakwogerako tutya?
14 Mwayogera nti Okuweereza Katonda kwa bwereere: era kugasa ki nga tukutte ebyo bye yakuutira, era nga tutambulidde mu maaso ga Mukama w'eggye nga tutokooteredde?
15 Era kaakano ab'amalala betuyita ab'omukisa: weewaawo, bo abakola obubi bazimbibwa; weewaawo, bakema Katonda ne bawonyezebwa.
16 Awo abo abaatya Mukama ne boogeragana bokka na bokka: Mukama n'awuliriza n'awulira, ekitabo eky'okujjukiza ne kibawandiikirwa mu maaso ge abo abaatya Mukama ne balowooza erinya lye.
17 Era baliba bange, bw’ayogera Mukama w'eggye, ku lunaku lwe ndikolerako, baliba kintu kya nvuma; era ndibasonyiwa ng'omusajja bw'asonyiwa mutabani we ye amuweereza.
18 Awo lwe mulidda ne mwawula omutuukirivu n'omubi, oyo aweereza Katonda n'oyo atamuweereza.


text:
Yoweeri Joel
Chapter 3
1 Kubanga, laba, mu nnaku ezo ne mu biro ebyo, bwe ndikomyawo obusibe bwa Yuda ne Yerusaalemi,
2 ndikuŋŋaanya amawanga gonna ne mbaserengesa mu kiwonvu kya Yekosaffaati; kale ndiyima eyo ne mpolereza abantu bange n'obusika bwange Isiraeri be basaasaanyirizza mu mawanga ne bagabana ensi yange.
3 Era bakubidde abantu bange obululu: era bawaddeyo omulenzi olw'omukazi omwenzi, ne batunda omuwala olw'omwenge, balyoke banywe.
4 Weewaawo, nammwe nfaayo ki eri mmwe, mmwe Ttuulo ne Sidoni n'enjuyi zonna ez'Obufirisuuti? Mulinsasula? n'okusasula bwe muliba nga munsasudde, ndyanguya mangu ndisambyako okuzza okusasula kwammwe ku mutwe gwammwe mmwe.
5 Kubanga mututte effeeza yange ne zaabu yange, ne mutwala mu biggwa byammwe ebintu byange ebirungi ebisanyusa;
6 era abaana ba Yuda n'abaana ba Yerusaalemi mwabaguza abaana b'Abayonaani, mubajjulule okubatwala ewala n'ensalo yaabwe:
7 laba, ndibagolokosa mu kifo gye mwabatunda, era ndizza okusasula kwammwe ku mutwe gwammwe mmwe:
8 era nditunda batabani bammwe ne bawala bammwe mu mukono gw'abaana ba Yuda, n'abo balibaguza abasajja b’e Seba, eggwanga eriri ewala: kubanga Mukama ye akyogedde.
9 Mulangirire kino mu mawanga; mutegeke obulwa: mugolokose abasajja ab'amaanyi: abasajja bonna abalwanyi basembere, bambuke.
10 Muweese enkumbi zammwe okuba ebitala, n'ebiwabyo byammwe okuba amafumu: omunafu ayogere nti Ndi wa maanyi.
11 Mwanguwe mujje, mmwe mwenna amawanga ageetoolodde mukuŋŋaane: serengesa eyo ababo ab'amaanyi, ai Mukama:
12 Amawanga gayimuke gambuke mu kiwonvu kya Yekosaffaati: kubanga eyo gye ndituula okusala omusango gw'amawanga gonna ageetoolodde.
13 Muteekeewo ekiwabyo, kubanga ebikungulwa byengedde: mujje musambe; kubanga essogolero lijjudde, amabanvu gayiika; kubanga obubi bwabwe bungi.
14 Oluggube, oluggube, oluggube lw'abantu bali mu kiwonvu eky'okumaliririramu! kubanga olunaku lwa Mukama luli kumpi mu kiwonvu eky'okumaliririramu.
15 Enjuba n'omwezi biriko ekizikiza, n'emmunyeenye zirekayo okwaka kwazo.
16 Awo Mukama aliwuluguma ng'ayima e Sayuuni, alireeta eddoboozi lye ng'ayima e Yerusaalemi; n'eggulu n'ensi birikankana: naye Mukama aliba buddukiro eri abantu be era ekigo eri abaana ba Isiraeri.
17 Bwe mutyo mulimanya nga nze ndiMukama Katonda wammwe, abeera ku Sayuuni olusozi lwange olutukuvu: kale Yerusaalemi kiriba kitukuvu so tewaliba bannaggwanga abalikiyitamu nate.
18 Awo olulituuka ku lunaku luli ensozi ziritonnya omwenge omuwoomerevu n'obusozi bulikulukuta amata, n'obugga bwonna obwa Yuda bulikulukuta amazzi; era oluzzi luliva mu nnyumba ya Mukama, lulifukirira ekiwonvu Sittimu.
19 Misiri eriba matongo, ne Edomu eriba ddungu eryalekebwawo, olw'ekyejo ekyagirirwa abaana ba Yuda, kubanga bayiye omusaayi ogutaliiko musango mu nsi yaabwe.
20 Naye Yuda alibeerera ennaku zonna, ne Yerusaalemi okuva ku mirembe okutuuka ku mirembe gyonna.
21 Era ndirongoosa omusaayi gwabwe gwe ssaalongoosa: kubanga Mukama abeera ku Sayuuni.


text:
Essuula 3
1 Kyesigwa ekigambo ekyo nti Omuntu bw'ayagalanga obulabirizi, yeegomba mulimu mulungi.
2 Kale omulabirizi kimugwanira obutabangako kya kunenyezebwa, abeerenga musajja wa mukazi omu, atatamiira, mwegendereza, mukwata mpola, ayaniriza abagenyi,
3 atayombera ku mwenge, atakuba; naye omuwombeefu, atalwana, ateegomba bintu;
4 afuga obulungi ennyumba ye ye, agonza abaana be mu kitiibwa kyonna;
5 (naye omuntu bw'atamanya kufuga nnyumba ye ye, ayinza atya okujjanjaba ekkanisa ya Katonda?)
6 si oyo eyaakakyuka, alemenga okwekulumbaza n'amala agwa mu musango gwa Setaani.
7 Era nate kimugwanira okubeeranga n'okutegeezebwa okulungi eri abo ab'ebweru, alemenga okugwa mu kuvumibwa ne mu kyambika kya Setaani.
8 Bwe batyo n'abaweereza kibagwanira okubeeranga abalimu ekitiibwa, si bannimibbirye, abatanywanga mwenge mungi, si beegombi ba bintu;
9 nga bakuuma ekyama eky'okukkiriza mu mwoyo omulungi.
10 Era nate abo basookenga okukemebwa, balyoke baweereze, nga tebaliiko kya kunenyezebwa.
11 Bwe batyo n'abakazi kibagwanira okubeeranga abalimu ekitiibwa, abatawaayiriza, abatatamiira, abeesigwa mu byonna.
12 Abaweereza babeereaga basajja ba mukazi omu, nga bafuga abaana baabwe obulungi n'ennyumba zaabwe bo.
13 Kubanga abamala okuweereza obulungi beefunira obukulu obulungi n'obugumu bungi mu kukkiriza okuli mu Kristo Yesu.
14 Nkuwandiikidde ebyo nga nsuubira okujja gy'oli mangu;
15 naye bwe ndwanga olyoke obe ng'omanyi bwe kigwana okukolanga mu nnyumba ya Katonda, ye kkanisa ya Katonda omulamu, empagi n'omusingi eby'amazima.
16 Era awatali kubuusabuusa ekyama eky'okutya Katonda kye kikulu; oyo eyalabisibwa mu mubiri, n'aweebwa obutuukirivu mu mwoyo, n'alabibwa bamalayika, n'abuulirwa mu mawanga, n'akkirizibwa mu nsi, n'atwalibwa mu kitiibwa.


text:
Website Analysis
Yandex TCY
Description:
Ugandan news, news in Uganda, Kampala, Uganda, breaking news, news, besigye, museveni, yoweri, new vision, vision news, vision, Amawulire, Luganda, Uganda , Mmengo, Mengo,Ssenga,senga,kasalabecca, ebika, Buganda, Kabaka , Nabagereka, Nagginda, Omumbejja, Omulangira, Mumbejja, Mulangira, Ssabasajja, Katikkiro, Ssaza, Kyadondo, Buddu , Bugerere, Bulemeezi, Buluuli, Busiro ,Busujju, Butambala, Buvuma, Buwekula , Gomba, Kyaggwe, Kabula , Kooki, Mawogola, Mawokota, Ssese , SingoKeywords:
Ugandan news, news in Uganda, Kampala, Uganda, breaking news, news, besigye, museveni, yoweri, new vision, vision news, vision, Amawulire, Luganda, Uganda , Mmengo, Mengo,Ssenga,senga,kasalabecca, ebika, Buganda, Kabaka , Nabagereka, Nagginda, Omumbejja, Omulangira, Mumbejja, Mulangira, Ssabasajja, Katikkiro, Ssaza, Kyadondo, Buddu , Bugerere, Bulemeezi, Buluuli, Busiro ,Busujju, Butambala, Buvuma, Buwekula , Gomba, Kyaggwe, Kabula , Kooki, Mawogola, Mawokota, Ssese , Singo


text:
Bya HUSSEIN BUKENYA
Lwamukaaga mu Afrika U-17
Uganda - Seychelles
Ebisale: 5000
OMUTINDO abazannyi ba ttiimu y'eggwanga ey’abatassussa myaka 17 (CUBS) gwe baayolesezza mu mipiira gy'omukwano, guwadde omutendesi Matia Lule essuubi ly’okuwandulamu Seychelles.
Mu gwasooka, Uganda yawangula Seychelles omwayo ku ggoolo 2-1, era Lule agamba nti asuubira okuddamu okufuna
obuwanguzi kubanga ttiimu ye agitegese ekimala.
Emipiira ebiri egy’omukwano mwe yawuttulidde Tigers 6-0 ne Tawheed 2-1, gyalaze omutendesi nti beetegefu okumegga Seychelles ku Lwomukaaga nga baddinganye mu z’okusunsulamu abalyetaba mu za Afrika e Niger.
"Omupiira tugwetegekedde era obukodyo bwe mpadde abazannyi nkakasa nti bugenda kuvaamu ebibala,’ Lule bwe yategeezezza oluvannyuma lw’okutendekebwa mu kisaawe e Njeru gye bakubye enkambi.
Yayongeddeko nti wadde abazannyi babiri abali mu ttiimu esooka; Musa Mukalazi ne kapiteeni Andrew Isiagi bakyalina obuvune, mumativu nti obuwanguzi bwa Uganda.
Singa eyitawo, oluzannya oluddako ekwatagana ne muliraanwa Rwanda.


text:
Bya SAUL WOKULIRA
ABABAKA ba palamenti abatuula ku kakiiko akavunaanyizibwa ku byenfuna by’eggwanga bawuniikiridde bwe batuuse mu ddwaaliro ekkulu e Kayunga ne balisanga nga lyafaafagana dda nga n’empeereza eziriyo mbi ddala.
Ababaka abaakulembeddwa ssentebe w’akakiiko kano, Xavier Kyoma bazze mu ddwaaliro e Kayunga okwetegereza oba nga ddala liri mu mbeera mbi era lyetaaga okuddaabiriza ng’abakulembeze b’omu kitundu n’abalwadde abalikozesa bwe baludde nga balyogerera.
Ababaka baasoose kwevumba kafubo n’abaddukanya eddwaaliro lino n’abakulembeze b’ekitundu abaabasabye balirambule beerabireko ebintu byonna bwe biyimiridde.
Baatambudde kisenge ku kisenge gye beewunyirizza oba nga ddala eddwaaliro lino likyasaana okujjanjaba abalwadde kubanga ebyuma byonna bikadde nga byatalagga sso ng’ebirala byakwegekereza bisobole okukolayo waakiri eddakiika emu.
Emidumu gy’amazzi gyatalagga ne gyabika, kaabuyonjo ezaali ez’amazzi zaafa, kazambi akulukutira mu buli kifo n’ebitanda abalwadde kwe beebaka okubakolako nabyo biri mu mbeera mbi sso ng’ebirala babitega biginji.
Ababaka bwe batuuse mu sweeta gye balongooseza abalwadde beewuunyizza nga wakyafu nnyo, ebyuma ebiriyo bifu ate ng’ekyuma ekimu eky’omulembe Gavumenti kye yabawa ekipya ttuku kyagaana okukola.
Omubaka Lulume nga yeetegereza entebe okutuulwa abakuulwa amannyo eyayulika.
ABASAWO N’ABAKOZI BANAFU
Omubaka wa Ntenjeru South, Patrick Nsanja yagambye nti eddwaaliro lino newankubadde liri mu mbeera mbi wabula n’abasawo abalikolamu bayitirizza obunafu n’okwebulankanya ku mirimu nga kino kyongedde okudibaga eby’enzijanjaba.
Ababaka baawuniikiridde bwe baasanze nga sitoowa y’eddagala nsibe nga n’abagikolamu okuli Fredrick Ssewanonda ne Barbara Nanteza bamaze wiiki bbiri nga tebalinnya ku ddwaaliro era ebisumuluzo bya sitoowa basula nabyo e Kampala. Kino kye kivaako abalwadde okujja mu ddwaaliro obutafuna ddagala.
Abakaka abalala okuli Dr. Lulume Bayiga owa Buikwe South ne Amos Lugoloobi owa Ntenjeru North baagambye nti eddwaaliro lyetaaga okulongoosa lisobole okuweereza obulungi abantu kubanga likola ku balwadde abava mu disitulikiti ezisoba 10 omuli Buikwe, Kayunga, Kamuli, Amolata, Apac, Nakasongola n’endala.
Gavumenti egenda kwewola obukadde bwa ddoola 15 okuva mu Saud Fund for Development okuddaabiriza n’okugaziya amalwaliro okuli Kayunga ne Yumbe.
Ssentebe w’akakiiko, Kyooma yagambye nti bye basanze e Kayunga biwuniikiriza kubanga buli kimu okuviira ddala ku bakozi, ebifo omujjanjabirwa abalwadde ne gye bagabira eddagala byonna bifu era baakufuba okulaba ng’eddwaaliro liddaabirizibwa.


text:
2 Bassekabaka 2 Kings
Chapter 1
1 Awo Mowaabu n'ajeemera Isiraeri Akabu ng'amaze okufa.
2 Akaziya n'agwa mu kituli ekiruke ekyali mu kisenge kye ekya waggulu ekyali mu Samaliya, n'alwala: n'atuma ababaka, n'abagamba nti Mugende mulagulwe eri Baaluzebubi katonda ow'e Ekuloni oba nga ndiwona endwadde eno.
3 Naye malayika wa Mukama n'agamba Eriya Omutisubi nti Golokoka osisinkane ababaka ba kabaka w'e Samaliya obagambe nti Kubanga tewali Katonda mu Isiraeri kyemuva mugenda okulagulwa eri Baaluzebubi katonda ow'e Ekuloni?
4 Kale nno, bw'atyo bw'ayogera Mukama nti Toliva ku kitanda ky'olinnyeeko, naye tolirema kufa. Eriya n'agenda.
5 Ababaka ne bakomawo gy'ali, n'abagamba nti Kiki ekibakomezzaawo?
6 Ne bamugamba nti Wazze omusajja okutusisinkana n'atugamba nti Mugende muddeeyo eri kabaka abatumye, mumugambe nti Bw'atyo bw'ayogera Mukama nti Kubanga tewali Katonda mu Isiraeri kyova otuma okulagulwa eri Baaluzebubi katonda ow'e Ekuloni? kyoliva olema okuva ku kitanda ky'olinnyeeko, naye tolirema kufa.
7 N'abagamba nti Omusajja azze okubasisinkana n'ababuulira ebigambo ebyo afaananye atya?
8 Ne bamuddamu nti Yali musajja wa bwoya bungi, era nga yeesibye olukoba olw'eddiba mu kiwato kye.
9 Awo kabaka n'atuma gy'ali omwami w'ataano n'abasajja be ataano. N'ayambuka gy'ali: kale, laba, ng'atudde ku ntikko y'olusozi. N'ayogera naye nti Ggwe omusajja wa Katonda, kabaka ayogedde nti Serengeta.
10 Awo Eriya n'addamu n'agamba omwami w'ataano nti Oba ndi musajja wa Katonda, omuliro guve mu ggulu gwokye ggwe n'abasajja bo ataano. Omuliro ne guva mu ggulu ne gumwokya ye n'abasajja be ataano.
11 Awo n'atuma nate gy'ali omwami w'ataano omulala n'abasajja be ataano. N'addamu n'amugamba nti Ggwe omusajja wa Katonda, bw'atyo kabaka bw'ayogedde nti Yanguwa okuserengeta.
12 Awo Eriya n'addamu n'abagamba nti Oba nga ndi musajja wa Katonda, omuliro guve mu ggulu gwokye ggwe n'abasajja bo ataano. Omuliro gwa Katonda ne guva mu ggulu ne gumwokya ye n'abasajja be ataano.
13 Awo n'atuma nate omwami w'ataano abalala n'abasajja be ataano. Omwami w'ataano ow'okusatu n'ayambuka n'ajja n'afukamira ku maviivi ge mu maaso ga Eriya, n'amwegayirira n'amugamba nti Ggwe omusajja wa Katonda, nkwegayiridde, obulamu bwange n'obulamu bwa bano ataano abaddu bo bube bwa muwendo mungi mu maaso go.
14 Laba, omuliro gwavudde mu ggulu ne gwokya abaami b'ataano bombi abaasoose n'abasajja baabwe ataano: naye kaakano obulamu bwange bube bwa muwendo mungi mu maaso go.
15 Awo malayika wa Mukama n'agamba Eriya nti Serengeta naye tomutya. N'agolokoka n'aserengeta naye n'agenda eri kabaka.
16 N'amugamba nti Bw'atyo bw'ayogera Mukama nti Kubanga watuma ababaka okulagulwa eri Baaluzebubi katonda ow'e Ekuloni, kubanga tewali katonda mu Isiraeri okulagulwa eri ekigambo kye kyewava okola bw'otyo? kyoliva olema okuva ku kitanda ky'olinnyeeko, naye tolirema kufa.
17 Awo n'afa ng'ekigambo kya Mukama bwe kyali Eriya kye yayogera. Yekolaamu n'atanula okufuga mu kifo kye mu mwaka ogw'okubiri ogwa Yekolaamu mutabani wa Yekosafaati kabaka wa Yuda; kubanga teyalina mwana wa bulenzi.
18 Era ebikolwa ebirala byonna ebya Akaziya bye yakola tebyawandiikibwa mu kitabo eky'eby'omu mirembe gya bassekabaka ba Isiraeri?


text:
Zekkaliya Zechariah
Chapter 1
1 Mu mwezi ogw'omunaana, mu mwaka ogw'okubiri ogwa Daliyo, ekigambo kya Mukama kyajja gy'ali Zekkaliya, omwana wa Berekiya, omwana wa Iddo, nnabbi, nga kyogera nti
2 Mukama asunguwalidde nnyo bajjajjammwe.
3 Kyova obagamba nti Bw'ati bw'ayogera Mukama w'eggye nti Mudde gye ndi, bw'ayogera Mukama w'eggye, nange ndidda gye muli, bw'ayogera Mukama.
4 Muleme okuba nga bajjajjammwe bannabbi ab'edda be baagambiranga waggulu nti Bw'ati bw'ayogera Mukama w'eggye nti Kale muve mu makubo gammwe amabi ne mu bikolwa byammwe ebibi; so tebaawulira so tebampuliriza, bw'ayogera Mukama.
5 Bajjajjammwe bali ludda wa? ne bannabbi baba balamu emirembe gyonna?
6 Naye ebigambo byange n'amateeka gange, bye nnalagira abaddu bange, bannabbi, tebyabasanga bajjajjammwe? ne bakyuka ne boogera nti Nga Mukama w'eggye bwe yalowooza okutukola ffe, ng'amakubo gaffe bwe gali n'ebikolwa byaffe nga bwe biri, bw'atyo bwe yatukola.
7 Olunaku olw'amakumi abiri mu nnya, olw'omwezi ogw'ekkumi n'ogumu, gwe mwezi Sebati, mu mwaka ogw'okubiri ogwa Daliyo, ekigambo kya Mukama kyajja eri Zekkaliya, omwana wa Berekiya, omwana wa Iddo, nnabbi, nga kyogera nti
8 Natunula ekiro; era, laba, omuntu nga yeebagadde embalaasi ya lukunyu, era ng'ayimiridde wakati w'emiti emikadasi egyali mu kiwonvu; n'ennyuma we embalaasi, eza lukunyu n'eza kikuusikuusi n'enjeru.
9 Awo ne njogera nti Ai mukama wange, ebyo biki? Malayika eyali ayogera nange n'aŋŋamba nti Naakwolesa ebyo bwe biri.
10 Omuntu eyali ayimiridde wakati w'emikadasi n'addamu n'ayogera nti Ebyo Mukama by'atumye okutambulatambula ku nsi.
11 Ne biddamu malayika wa Mukama eyali ayimiridde wakati w'emikadasi ne byogera nti Tutambuddetambudde ku nsi, era laba, ensi yonna eteredde ewummudde.
12 Malayika wa Mukama n'addamu n'ayogera nti Ai Mukama w'eggye, olituusa wa obutasaasira Yerusaalemi n'ebibuga bya Yuda, bye waakanyiikaalirira emyaka ensanvu?
13 Mukama n'addamu malayika eyali ayogera nange ebigambo ebirungi, ebigambo eby'essanyu.
14 Malayika eyali ayogera nange n'aŋŋamba nti Yogerera waggulu ng'ogamba nti Bw'ati bw'ayogera Mukama w'eggye; nkwatiddwa Yerusaalemi ne Sayuuni obuggya, obuggya obungi.
15 N'obusungu obungi nsunguwalidde amawanga abawummula; kubanga nze nnanyiigako katono, bo ne bongera ku kubonaabona okwo.
16 Mukama kyava ayogera bw'ati nti Nkomyewo e Yerusaalemi n'ekisa; ennyumba yange erizimbibwa omwo, bw'ayogera Mukama w'eggye, n'omugwa gulireegebwa ku Yerusaalemi.
17 Yogerera waggulu nate ng'ogamba nti Bw'ati bw'ayogera Mukama w'eggye nti Oliboolyawo ebibuga byange ne byanjaala olw'okulaba ebirungi; oliboolyawo Mukama n'asanyusa Sayuuni, oliboolyawo ne yeeroboza Yerusaalemi.
18 Ne nnyimusa amaaso gange ne ntunula; era, laba, amayembe ana.
19 Ne ŋŋamba malayika eyali ayogera nange nti Ago maki? N'anziramu nti Gano ge mayembe agaasaasaanya Yuda ne Isiraeri ne Yerusaalemi.
20 Mukama n'anjolesa abaweesi bana.
21 Ne njogera nti Abo bajja kukola ki? N'ayogera nti Gano ge mayembe agaasaasaanya Yuda omuntu n'okuyimusa n'atayimusa mutwe gwe; naye bano bazze okugasaggula, okusuula amayembe g'amawanga agaayimusizanga ejjembe lyabwe ku nsi ya Yuda okugisaasaanya.


text:
Amannya go nnyabo?
Nze Nadia Mbabazi.
Obeera wa?
Mbeera Makerere.
Ozaalibwa wa?
Nzaalibwa Kigali mu Rwanda.
Obeera n’ani?
Mbeera waffe.
Wafumbirwako?
Kituufu naye ne twawukana.
Wayiseewo bbanga ki?
Kati tuli mu myaka ebiri nga twawukanye.
Kiki ekyabaawukanya?
Omusajja yali antulugunya ng’ate tanfaako.
Kati owulira oyagala musajja alina bisaanyizo ki?
Njagala amanyi omukwano, alina ke yeekoledde nga mwetegefu okumwanjula ewaffe n’okwekebeza omusaayi n’okunfunira omulimu.
Ggwe omutegekedde ki?
Nja kumulaga omukwano n’okumukolera buli ky’ayagala.
Bakufunye batya?
Ndi ku ssimu 0751365661.
Naffe twagala banaatusuutasuuta;
NNOONYA omwami ow’ekyama alina ku ssente anansanyusanga mu byonna atalina bizibu. Njagala ali wakati w’emyaka 35 - 50, nze nnina 34 n’abaana basatu. Ebya ssente nninawoko bw’annyongerako si kibi. Tujja kwekebeza omusaayi. Asiimye kuba 0755031580.
NZE Shamim, nnina emyaka 24. Nnoonya omusajja ali ku ARVS ng’anyirira kuba nange nnyirira. Asiimye kuba 0756420671.
NZE Fatie nnina emyaka 20. Njagala omusajja Omusiraamu ng’ali wakati w’emyaka 25 - 35. Ndi muwala munene era ansiimye kuba 0783979330.
NZE Joy Birungi, nnina emyaka 30. Nnoonya omusajja Omuganda, omuyivu ng’ali wakati w’emyaka 40 - 45. Njagala omusajja ananjagala n’anfunira n’omulimu kuba nange nnasoma. Ali siriyaasi yekka kuba 0751362533.
NZE Mumbejja T Annet. Nnina emyaka 45. Ndi muddugavu, munene era mpeesa ekitiibwa. Njagala omusajja ali wakati w’emyaka 47 – 65 naddala ng’abonyebonye nnyo ate nga tayagala kuzaala naye ng’alina amaka. Ne bw’oba okola safaali sifaayo. Kuba 0772642669.
NJAGALA omusajja ali ku ARVS alina ku ssente ate ng’anyirira kuba nange nnyirira. Njagala ali siriyaasi ng’ali wakati w’emyaka 30 - 35, sifa ku ddiini. Kuba 0778833041. Ow’omukyalo tonkubira.
NNOONYA omwami ali wakati w’emyaka 35 - 50 ng’alina akawuka ka siriimu. Nze nnina emyaka 32. Nkubira ku 0759389569 twogere.
NNOONYA omwami ow’okufumbirwa nga si mufumbo okuva ku myaka 30 - 38. Kuba 0759423372.
NZE Hajarah Namukose, nnina emyaka 26 nga mbeera Naggulu. Nnina omwana omu nga nnoonya omusajja ow’okumpasa. Njagala alina emyaka 30 n’okudda waggulu, Musiraamu era nga mwetegefu okumwanjula mu bazadde bange. Ow’ennyonyi n’engabi temutawaana. Alina okuba ng’alina omulimu era ng’asobola okundabirira n’omwana wange. Omwetegefu ate ng’ali siriyaasi nkubira ku 0752145884.
NNOONYA omukyala ali wakati w’emyaka 20 - 40 nga si muddugavu ng’alina omulimu oba ssente. Nze K.B ndi Muwesitana. Kuba ku 0702038744.
Twagala ebyana ebimanyi bwe bakwata abasajja
NZE Jamie.S mbeera Kawempe era nnina emyaka 26. Ndi muwanvu ate mulungi mu bya laavu. Njagala omukyala ng’ali wakati w’emyaka 22 - 28. Njagala nga Musiraamu ate nga tasoma. Kuba 0772826900 twogere.
NZE F, nnina emyaka 32. Nnoonya sugammami mmulage omukwano ne bwe guba gwa kyama ngusobola. Atalina ssente tonkubira. Essimu eri 0750600910. Kuba kawungeezi.
NZE Kiyemba, mbeera Mutungo. Njagala omukyala omwetegefu okubeera nange kuba mwetegefu okumwagala kuba nkooye embeera ey’okuba nga sirina mukyala anjagala. Njagala alina emyaka 25 - 37. Nze nnina emyaka 27. Omwetegefu kuba 0788093965.
NNOONYA omukyala ow’okuwasa okuva 26 - 42. Kuba 0392896424.
NJAGALA ow’emyaka 20 nga Musiraamu, Omuganda ow’eddiini atayambala mmini. Njagala nga yeebikkirira saagala muyaaye. Ayagala kuba 0751097294. Nze Yasin ate saagala abiipinga.
NNOONYA omuwala Omukatoliki ng’ali wakati w’emyaka 29- 25 ng’amanyi omukwano ate nga yasoma. Nze Emmanuel. Kuba 0752237987.
NZE Nely, nnina emyaka 25 nga mbeera Kampala. Nnoonya sugammami okuva ku myaka 29 okudda waggulu. Kuba 0753310329.
NZE Swaibu S.M, nnina emyaka 30. Njagala omukazi alina ku ssente n’omukwano. Njagala atya Katonda ng’ate muteesa, muyiiya. Kuba 0753662909.


text:
ABALIMI n’abalunzi bangi tebafaayo kukuuma biwandiiko bikwata ku ffaamu zaabwe era oluusi beekanga bafi iriddwa kuba tebamanya we balina kukyusaamu.
Okukuuma ebitabo gwe musingi, Mw. Patrick Matovu omulimi e Bbowa mu Kagogo- Makulubita mu disitulikiti y’e Luweero kw’atambuliza ffaamu ye eya LUPMAAT.
“Nze buli kamu nkawandiika okusobola okumanya ebintu bwe bitambula. Nfaayo okumanya ennyingiza n’ensaasaanya. Mpandiika lisiiti ku bintu bye ntunda nneme kubuzaabuzibwa. Mpandiika buli nkyukakyuka ebeera ku ffaamu okugeza embizzi nga ziwase oba okuzaala.
Bwe nnyingiza enkoko, okuzigema, lwe zitandika okubiika n’ezifudde, lwe nsimba, okukoola, amakungula lwe gatandise n’enkukakyuka yaago.
Kino kinnyabwe okukakasa nti ffaamu yange nsobola okugiteekerateekera n’okumanya entegeka y’ebiseera by’omu maaso okusobola okwongera okugifunamu n’okugifuula emu ku ffaamu ez’amaanyi.
Matovu mu nkoko.
OKULIMA
Nnali nkozesebwa mu bitongole bya Gavumenti wabula ne nsalawo okutandika okulima mu 2001. Nnina olusuku lw’amatooke n’omusiri gw’emmwaanyi ne kasooli.
Ebitooke nsimba nsukusa kyokka bwe nzisigula nzisalira ddala olwo ne nzibikka mu ttaka okuzibuniza. Wano ekitooke kibeera ng’ekirina omwana era bwe kimala okututunuka mu ttaka ne bwe kibeera ku musana kisigala kitinta ng’olowooza kya nkuba sso nga singa okisalira waggulu kifa omutunsi.
Ebitooke nsinga kusimba bika bya bulijjo nga Musakala, Mpologoma, Nakitembe n’ebirala era nsimba bya mabanga era nga nsobola okusimbamu ebijanjaalo. Mu mwaka gumu nnali ntandise okutunda.
Oluvannyuma nayongerako okulima kasooli nga mu kiseera kino gwe nsinga okussaako essira. Omwaka oguwedde nnalima yiika za kasooli 10.
Matovu ng’alaga wawandiika.
Kasooli annyambye okuliisa ebisolo bye nnunda naffe okulyako awaka n’abakozi 16 abannyamba ku mirimu ku ffaamu.
Engeri gye nnima omungi nnina ekyuma ekimukongola.
Ekyuma kikozesa mafuta nga dizero. Liita ttaano zikongola kkiro 8,000. Nkubamu obuwunga ccacu ne mmuwa ebisolo.
Ettaka kwe nnima kasooli nga likaddiye ndiriikiriza. Mu buli kinnya mwe nsimba ensigo nteekamu olubatu lw’obusa oba kalimbwe okuva mu nkoko.
Buli kimu ekiva mu kasooli nkikozesa kuba ebisoolisooli bye ntemye ate mbikozesa okubikka olusuku lwange ekirukuuma
nga luli mu mbeera ennungi n’okubaamu emmere omwaka gwonna.
ABALIMI n’abalunzi bangi tebafaayo kukuuma biwandiiko bikwata ku ffaamu zaabwe era oluusi beekanga bafi iriddwa kuba tebamanya we balina kukyusaamu.
Okukuuma ebitabo gwe musingi, Mw. Patrick Matovu omulimi e Bbowa mu Kagogo- Makulubita mu disitulikiti y’e Luweero kw’atambuliza ffaamu ye eya LUPMAAT.
“Nze buli kamu nkawandiika okusobola okumanya ebintu bwe bitambula. Nfaayo okumanya ennyingiza n’ensaasaanya.
Mpandiika lisiiti ku bintu bye ntunda nneme kubuzaabuzibwa. Mpandiika buli nkyukakyuka ebeera ku ffaamu okugeza embizzi nga ziwase oba okuzaala. Bwe nnyingiza enkoko, okuzigema, lwe zitandika okubiika n’ezifudde, lwe nsimba, okukoola,
amakungula lwe gatandise n’enkukakyuka yaago.
Kino kinnyabwe okukakasa nti ffaamu yange nsobola okugiteekerateekera n’okumanya entegeka y’ebiseera by’omu maaso okusobola okwongera okugifunamu n’okugifuula emu ku ffaamu ez’amaanyi.
Omukozi ng’atabula emmere y’enkoko.
OKULIMA
Nnali nkozesebwa mu bitongole bya Gavumenti wabula ne nsalawo okutandika okulima mu 2001. Nnina olusuku lw’amatooke n’omusiri gw’emmwaanyi ne kasooli.
Ebitooke nsimba nsukusa kyokka bwe nzisigula nzisalira ddala olwo ne nzibikka mu ttaka okuzibuniza. Wano ekitooke
kibeera ng’ekirina omwana era bwe kimala okututunuka mu ttaka ne bwe kibeera ku musana kisigala kitinta ng’olowooza kya nkuba sso nga singa okisalira waggulu kifa omutunsi.
Ebitooke nsinga kusimba bika bya bulijjo nga Musakala, Mpologoma, Nakitembe n’ebirala era nsimba bya mabanga era nga nsobola okusimbamu ebijanjaalo. Mu mwaka gumu nnali ntandise okutunda.
Oluvannyuma nayongerako okulima kasooli nga mu kiseera kino gwe nsinga okussaako essira. Omwaka oguwedde
nnalima yiika za kasooli 10.
Kasooli annyambye okuliisa ebisolo bye nnunda naffe okulyako awaka n’abakozi 16 abannyamba ku mirimu ku ffaamu.
Engeri gye nnima omungi nnina ekyuma ekimukongola.
Ekyuma kikozesa mafuta nga dizero. Liita ttaano zikongola kkiro 8,000. Nkubamu obuwunga ccacu ne mmuwa ebisolo.
Ettaka kwe nnima kasooli nga likaddiye ndiriikiriza. Mu buli kinnya mwe nsimba ensigo nteekamu olubatu lw’obusa oba kalimbwe okuva mu nkoko.
Buli kimu ekiva mu kasooli nkikozesa kuba ebisoolisooli bye ntemye ate mbikozesa okubikka olusuku lwange ekirukuuma nga luli mu mbeera ennungi n’okubaamu emmere omwaka gwonna.
OKULUNDA :
Natandika okulunda enkoko era nga mu kiseera kino nnina enkoko 1,100 ento nga zino z’amagi. Nteekamu ez’ennyama ezange za kulya waka n’okutundako n’addala mu nnaku enkulu
Nnina ezibiika 1,230 nga zino zimpa ttule wakati wa 30-35 olunaku okusinziira ku ndabirira gye mbeera nziwadde.
Olusuku olubikke.
Kuno nnundirako embizzi nnina ebiyumba ebisoba mu 20.
Nzaawula okusinziira ku bukulu bwazo, ezizaala zibeera ku ludda lwazo zokka, ento, ennume n’endaawo zonna nzaawula okusobola okuzirondoola obulungi.
Mu kiseera kino nnina embizzi enkazi ttaano, obuto 20, endaawo 13 n’ennume bbiri kyokka nga waliwo lwe mbeera n’embizzi ezisoba mu 200 kuba nnina abantu be ng’enda nga nzimbira ffaamu z’embizzi n’okubateeramu ez’okulunda.
Nze situnda bubizzi bwa mwezi kuba awo mbeera nkuguzizza bizibu anti kano kabeera kakyalimu amata ga nnyina waako era nga kagenda kukutawaanya okukuza.
Ezange nzitundula ku myezi ena ku 130,000/- nga kamaze okukula. nnina omusawo ku ffaamu yange ajjanjaba n’okulabirira ebisolo n’enkoko zange ekiseera kyonna.
Emmere y’embizzi zange n’enkoko gy’etabulira okukakasa nti zifuna ekiriisa ekisaanira era nga buli mutendera gwe zituukako
emmere ngitabula mu ngeri yanjawulo okusinziira ku biriisa ebyetaagisa. Nnina sitoowa gye nnazimba obulungi okukakasa nti emmere eterekebwa bulungi
AMAZZI
Ffaamu yeetaaga amazzi mangi era nasalawo okusima nayikondo. Olw’okuba omusana bwe gwaka ennyo amazzi gakendeera mu ttaka nnazimba ttanka etereka liita 80,000.
Byonna bye nkola ku ffaamu yange bikwatagana kuba bye nzigya mu kasooli mbikozesa ng’emmere y’awaka, enkoko
n’ebisolo n’okubikka olusuku, amatooke ngaggyako emmere ate endagala n’ebigogo ne mbiwa embizzi ng’emmere ate bye nzigya mu nkoko n’embizzi ne mbizza mu nnimiro.


text:
Bya Anthony Ssempereza
MINISITA w’ebyenjigiriza, Dr. JC. Muyingo ayogedde ekigaana abaana okweyongerayo okusoma nga bamaze P.7 n’engeri Gavumenti gy’enogedde ekizibu kino eddagala. Agamba: Abaana abateeyongerayo basinze kuva mu bitundu eby’ekyalo, mu bubuga awali obulimu omuva ensimbi n’emyalo. Ebimu ku biremesa abaana okweyongerayo mulimu bino;
1 Obwavu obususse mu maka agamu nga tewali nsimbi ziweebwa mwana kumuyamba ku bikozesebwa. Wadde gavumenti yateekawo bonnabasome mu siniya n’amatendekero g’ebyemikono, abazadde abamu abamu tebatwalayo baana baabwe mu masomero gano.
2 Abaana abamu bayingirira obulimu omuli okuvuga bodaboda, okusiba enviiri n’obulala mwe baggya ensimbi amangu. Kino kiri mu bitundu omuli obubuga.
3 Ekirala, abaana tebalaba mugaso gwa kusoma kubanga tebalina byakulabirako ku byalo gye bali. Nsaba ababaka ba Palamenti bafube okuba ekyokulabirako mu bitundu byabwe. Nze e Bamunaanika ntuuka ku buli kyalo, era abaana bangi mbalaze omugaso gw’okusoma era bangi basoma.
4 Abaana abamu enjala y’ebaddusa mu ssomero, nga tewali kyakulya ne badda mu byalo okwenoonyeza ebyokulya.
Gavumenti evuddeyo
Dr. Muyingo agambye nti; ‘Gavumemti etaddewo pulogulaamu y’okusomesa abaana empya gye batuumye ‘Skilling Uganda’ era ng’etaddewo ensimbi obuwumbi 10 okuyamba abaana abamaze P.7 ne bateeyongerayo. Pulogulaamu eno ezze kuyamba abataamaliriza misomo nga buli muntu we yakoma w’atandikira. Bw’oba wakoma mu P.7 tukutwala mu tteeko n’oddamu okusoma.
Kyokka omwana bw’aba tayagala byakusoma asobola okufuna omuntu n’amuyigiriza okusiba enviiri oba okukanika, ffe ne tusasula omuntu oyo. Oyo amuyigiriza ajja ku minisitule mu kitongole kya BTV ekikulirwa omukyala Sarah Namuli n’amubuulira nga bw’atendeka omwana era gavumenti n’emusasula.
ABAYIZI ABAATUULA MU 2012
Abayizi abatuula P.7 mu 2012 baali 535,500 nga ku bano abaasobola okweyongerayo mu siniya n’amatendekero ag’ebyemikono bali 430,000. Abalala abasoba mu mitwalo 10 bali ludda wa? Ebigezo ebya PLE eby’omwaka oguwedde ebirindirirwa okufuluma byatuuza abayizi emitwalo 56 naye ku bano bameka abaneeyongerayo? Kuno kusoomozebwa kwa gavumenti ne minisitule y’ebyenjigiriza.


text:
NZE Grace Kwijukye, mbeera Wakasanke mu Katale zooni e Masanafu. Omusajja ayanzigya mu kyalo ng’ansuubizza ensi n’eggulu yanneefuulira nga tutuuse e Kampala.
Nnali mbeera ne jjajja e Ntungamo, omusajja ono we yakwanira. Mu kiseera ekyo nnali wa myaka 17 nga nsoma S4.
Okumusisinkana yali azze waka kulaba jjajja n’atandika okunsendasenda okumwagala. Waayita emyezi ebiri ne mmukkiriza.
Twayagalana okumala omwaka gumu n’anfunyisa olubuto, kwe kuntwala ewuwe. Twasooka kubeera Ntungamo okumala omwezi, n’andeeta e Kampala mu nnyumba gye yali azimbye e Masanafu.
Oluvannyuma lw’omwezi gumu, nga tuli e Kampala nnazaala bbebi waffe nga muwala, era nnamulabirira bulungi nnyo.
Wabula omwana bwe yaweza emyezi ebiri, we nnatandikira okulaba emize gy’omusajja ono, ejjoogo n’obulimba. Ebbanga lyonna lye nnamala naye yali tang’ambanga nti alinayo omukazi omulala.
Wabula ng’abafumbo lumu twafunamu obutakkaanya oluvannyuma lw’omusajja okundeka mu nnyumba okumala emyezi ena.
Bwe yakomawo ne mmubuuza gy’abadde ebbanga eryo lyonna n’anziramu mu bukambwe nti, “Mbadde wa mukazi wange omukulu.”
Bwe nnamanya nti munnange alinayo omukyala omulala yatandika okungoba mu nnyumba ng’agamba nti atya mukazi we omukulu okumanya nti ennyumba gye bazimbye bombi ate mulimu omukazi omulala. Yang’amba nti nnina okugivaamu nga mukazi we omukulu tannabitegeera.
Oluvannyuma lwa wiiki bbiri yang’amba nti tuddeyo mu kyalo wabula nga nkimanyi nti mu kyalo gy’ang’amba okugenda teriiyo nnyumba mw’agenda kunsuza.
Oluvannyuma lw’ennaku bbiri yang’amba nti agenda mu kyalo e Ntungamo, era mu kukomawo yajja n’omukazi n’ang’amba nti ye mukyala we omukulu.
Oluvannyuma yanzigyako omwana wange n’amutwala era n’ankakasa nti okuddamu okumulabako nga nzikirizza okugenda mu kyalo e Ntungamo.
Kati nnina omuzigo gwe mpangisa naye omutima gw’omwana wange gunnuma era mpilira siteredde n’akatono.